रिंकू घोष | CinemaBhojpuri.in\nMay 14, 2013 - कलाकार, फिल्म\n- Tagged: कोठा, रिंकू घोष\t- no comments\t‘गंगा जमुना सरस्वती’ आ ‘साली बड़ी सतावेली’ जइसन ब्लॉक बस्टर फिलिम दिहला क बाद अब सिनेमा भोजपुरी के अव्वल अदाकारा रिंकू घोष के अगिला फिलिम ‘कोठा’ प्रदर्शन ला तइयार बा. एकरा के 31 मई के बिहार में रिलीज कइल जाई, ‘कोठा’ में रिंकू घोष एगो अइसन कनिया बाड़ी जेकरा के…\nMay 6, 2013 - कलाकार\n- Tagged: ई कईसन प्रथा, रिंकू घोष, विराज भट्ट\t- no comments\tसिनेमा भोजपुरी के एक्शन स्टार विराज भट्ट आ बबली गर्ल रिंकू घोष एह घरी उत्तर प्रदेश के गोपीगंज आ भदोही में अपना नइकी फिलिम ‘ई कईसन प्रथा’ के शूटिंग में व्यस्त बाड़ें. निर्देशन करत बाड़ें निहाल सिंह. विराज भट्ट आ रिंकू घोष के जोड़ी गोपीगंज आ भदोही के लोगन खातिर…\nMay 2, 2013 - कलाकार\n- Tagged: रिंकू घोष\t- no comments\t‘गंगा जमुना सरस्वती’ आ ‘साली बड़ी सतावेली’ जइसन सुपर डुपर हिट फिल्म दे चुकल चर्चित नायिका रिंकू घोष के निर्माता-निर्देशक राजकुमार पांडे के फिलिम ‘जीना तेरी गली में’ देखल जाई. नायक रहीहें प्रदीप पांडे ‘चिंटू’. (शशिकांत सिहं)\nApril 21, 2013 - कलाकार, फिल्म\n- Tagged: ई कइसन प्रथा, रिंकू घोष\t- no comments\t‘गंगा जमुना सरस्वती’ आ ‘साली बड़ी सतावेली’ जइसन ब्लॉक बस्टर फिलिम दिहला क बाद सिनेमा भोजपुरी के बबली गर्ल रिंकू घोष अब फिलिम ‘ई कइसन प्रथा’ में नजर अइहें. मानल जा सकेला कि रिंकू एहु फिलिम में फेर भोजपुरिया दर्शकन के दिल जीते में कामयाब होंखीहें. फिलिम के शूटिग अबहीं…\nApril 17, 2013 - कलाकार\n- Tagged: रिंकू घोष\t- no comments\tपिछला दिने ‘जय मां मइहर वाली’ फिलिम के शूटिंग खातिर अभिनेत्री रिंकू घोष जब मध्य प्रदेश के सतना में मइहर माई मंदिर चहुँपली त उनुका ओहिजा अनेके चमत्कार अनुभव कइली, सबसे पहिले त सिर्फ दस दिन चले वाला शूटिंग पूरा चौदह दिन चलल आ केहु के अहसास ना भइल कि…\nApril 3, 2013 - कलाकार\n- Tagged: रिंकू घोष\t- 1 comment\tसिनेमा भोजपुरी के ड्रीम गर्ल रिंकू घोष पिछला शुक के एगो नया रिकार्ड बनवली. भोजपुरी के ऊ पहिला अदाकारा बन गइली जिनकर तीन गो फिलिम एके साथ रिलीज भइल होखे. ई फिलिम रहली सँ अजय देवगन के साथे रिंकू घोष के हिंदी फिल्म ‘हिम्मतवाला’, भोजपुरी क मल्टी स्टारर ‘गंगा जमुना…\nMarch 29, 2013 - कलाकार\n- Tagged: अजय देवगन, रिंकू घोष\t- no comments\tहेडिंग पढ़ के ई मत सोचीं कि साचहूं रिंकू घोष कवनो बात ला अजय देवगन के धोखा दे दिहली. असल में हिन्दी फिल्म ‘हिम्मतवाला’ में रिंकू घोष आ अजय देवगन पर एगो गाना फिल्मावल गइल बा जवना के बोल बा ‘धोखा………’ आजुकाल्हु ई गाना तमाम चैनलन पर देखावल जात बा…\nMarch 23, 2013 - कलाकार, फिल्म\n- Tagged: रिंकू घोष, साली बड़ी सतावेली\t- no comments\tसिनेमा भोजपुरी के परदा पर ड्रीम गर्ल रिंकू घोष के हंगामा पहिलहीं से जारी बा. अब इनकर चर्चित फिलिम ‘साली बड़ी सतावेले’ जल्दिए रिलीज होखेवाली बा. नायक बाड़ें सुपर स्टार रवि किशन. अपना एह फिलिम से रिंकू गजबे उछाह में बाड़ी. उनुका पूरा भरोसा बा कि इहो फिलिम दर्शकन के…\nMarch 18, 2013 - इण्डस्ट्री न्यूज, फिल्मकार\n- Tagged: अवार्ड, दुर्गा प्रसाद, रिंकू घोष\t- no comments\tदेश के प्रतिष्ठित मीडिया हाउस एबीपी मीडिया समूह पिछला दिने रिजनल सिनेमा में शानदार योगदान खातिर फिलिम निर्माता आ वितरक दुर्गा प्रसाद मजूमदार के आ भोजपुरी सिनेमा के माथ अदाकारा रिंकू घोष के ‘आउट स्टैण्डिंग कंट्रीब्यूशन ऑफ रिजनल सिनेमा सम्मान’ से सम्मानित कइलस. भोजपुरी सिनेमा में ई पुरस्कार पावे वालन…\nरिंकू घोष बनली ‘भोजुपरी दबंग’ के ब्राण्ड एम्बेसडर\nFebruary 17, 2013 - इण्डस्ट्री न्यूज, कलाकार\n- Tagged: भोजपुरी दबंग, रिंकू घोष\t- no comments\tभोजपुरी सिनेमा के ड्रीम गर्ल आ छोटका परदा के ‘दुर्गेश नंदिनी’ रिंकू घोष के भोजपुरी सितारन के क्रिकेट टीम ‘भोजपुरी दबंग’ के ब्राण्ड एम्बेसडर बनावल गइल बा. चर्चित भोजपुरी अभिनेत्री पाखी हेगड़ेओ ब्राण्ड एम्बेस्डर बाड़ी भोजपुरी दबंग के. रिंकू के कहना बा कि दुनिया भर के करोड़ों भोजपुरियन के पसंद…\nFebruary 15, 2013 - इण्डस्ट्री न्यूज, कलाकार, फिल्म\n- Tagged: रखवाला, रिंकू घोष\t- no comments\tसिनेमा भोजपुरी के ड्रीम गर्ल रिंकू घोष अभिनीत फिलिम ‘रखवाला’ के प्रदर्शन एह शुक से मुंबई समेत पूरा देश में कइल जात बा. एह फिलिम में रिंकू के हॉट अवतार भोजपुरी के सगरी नायिकन के पसीना छोड़ा दिहले बा. एह में नायक निरहुआ संगे रिंकू के लव एंगल बा. निर्माता…


Phanishwar Nath Renu and Raj Kapoor questions of regionalism Read in Bhojpuri Bhojpuri Special: जतरा के पतरा अउर रेणु, राज कपूर आ आंचलिकता के सवाल\nसंजोग देखीं कि रेणु के पहिचाने बदे हिंदी सलीमा के एतना बड़हन इंडस्ट्री में कुल जमा एक्के जोड़ा आँखि रहल आ ऊ रहल राज कपूर के. उहो रेणु जी के एक्के गो कहानी पर काम क पवले.. तीसरी कसम. अबहिनो जब तीसरी कसम के होस परेले त सलीमा के एक-एक ठो सीन आँखी में नाचे लगे लन. ‘चलत मुसाफिर मोहि लियो रे...’ के धुन काने में रस घोले लगेले.\nसाहित्य में आंचलिकता के महातम एह नाते ना हौ कि ओसे कौनो खास बोली या भाखा के कुछ बल मिल जाले. ना, एहू नाते ना हौ कि ओसे कौनो जवार के संस्कृति के कुछ बिकास हो जाले. आंचलिक साहित्य के महातम के असल वजह ई हौ कि उहाँ ऊ जवार गहगहा के मूर्तमान हो जाले. अगर साहित्यकार समर्थ हो त ऊ जवार किताबी के पन्ना पर पाठक लोगन से एकदम बोलत-बतुआत कहकहा लगावत बुझाए लगाला. ऊ खाली साहित्य ना रहि जाला, कागज के पन्ना पर चलत सलीमा बन जाला. एकर सबसे बड़ा और जीवंत परमान हवें रेणु जी. हाँ-हाँ इहाँ फणीश्वर नाथ रेणु जी के बाति होत बा.\nउहे रेणु जेकर पंचलाइट आज के बिजुलबत्तियो वाले जमाने में साहित्यप्रेमी लोगन के बीचे गाँवे गाँव जराता. सलम सलम वाला सलीमा के गीत गाए वाला गोधन अबहिनो केहू के भुलाइल ना बाटें. लेकिन संजोग देखीं कि रेणु के पहिचाने बदे हिंदी सलीमा के एतना बड़हन इंडस्ट्री में कुल जमा एक्के जोड़ा आँखि रहल आ ऊ रहल राज कपूर के. उहो रेणु जी के एक्के गो कहानी पर काम क पवले.. तीसरी कसम. अबहिनो जब तीसरी कसम के होस परेले त सलीमा के एक-एक ठो सीन आँखी में नाचे लगे लन. ‘चलत मुसाफिर मोहि लियो रे...’ के धुन काने में रस घोले लगेले. खाली एक्के गो ना, अइसन कई गो गीत हवें एह सलीमा में जौन जौने के सुध में मनई अपनो सुध-बुध भुला जा.\nखाली शैलेंद्र के लिखल गीतन के बाति कैल जा त ‘पान खाए सैयाँ हमारो...’ हो या ‘सजनवा बैरी हो गए हमार...’ या फिर ‘लाली लाली डोलिया में...’ हर गीत अबहिनो आपन पूरा असर रखेले. ‘सजन रे झूठ मत बोलो...’ एक समय में भारत के हर जुटान के पहिचान बनि गैल रहल. बहुत लोगन के सुबह-शाम एक समय में एही गीत से होत रहल. एही तरह के एक और गीत हसरत जयपुरी के भी रहल एहमे ‘दुनिया बनाने वाले क्या तेरे मन में समाई’. हसरत जयपुरी के ही एगो और गीत ‘मारे गए गुलफाम...’ के ओह समय ई हैसियत हो गैल रहल कि ई तीसरी कसम के दूसर नाम हो गैल रहल. कई जगह अबहिनो शीर्षक के तौर पर दुनो एक साथे मिलेलन ‘तीसरी कसम उर्फ मारे गए गुलफाम’.\nहम एह गीतन के चर्चा एहनाते नाई करत हई कि कौनो शैलेंद्र या हसरत जयपुरी या उनके जैसन ओह समय के और गीतकारन के चर्चा कइले में हमके बड़ा रस मिलेले. असल बाति ई ह कि पहिले से लेके आखिरी गीत तक तीसरी कसम के हर पद हर पंक्ति में जौन सहजता हौ, ऊहो रेणु के ओह आंचलिकता के पुरहर साझेदार हौ जौने के नाते उनके रचनाधर्मिता के जानल जाले. ओइसने सोझ, सपाट आ सीधे करेजा में उतरि जाए वाला जइसन पुरबिहा मनई होला. एह मामले में हमके राज कपूर एह नाते महत्वपूर्न लगेलन कि ऊ एह सलीमा के सुरू से आखीर तक रेणु के ओह आंचलिकता के हर सर्त के पूरी तरह निबहले जौन उनकर आ उनके माटी के पहिचान रहल.\nबॉक्स ऑफिस पर ‘तीसरी कसम’ आपन का कारगुजारी देखवलस, ई त सलीमा के एक्सपर्टे लोग बता पाई. लेकिन ई बात तय हौ कि रेणु के हर कहानी में सलीमा के पूरी संभावना मौजूद हौ. अब ऊ चाहे ‘मैला आँचल’ हो या ‘जुलूस’ या ‘दीर्घतपा’ या फिर ‘परती परिकथा’. इहाँ तक कि उनके कुछ रिपोर्ताज पर उनके चित्रण के शैली के ई पूरा असर देखल जा सकेले. चाहे ‘ऋणजल-धनजल’ हो या फिर ‘बनतुलसी की गंध’.\nई बिचित्र बाति हौ कि जौने सलीमा में हर प्रांतीय भाषा के नाम पर एकहक ठो अलग-अलग कोटर बनल हौ, बॉलीवुड के बाद टॉलीवुड से लेके थालीवुड ले लौकेले ओहमें आंचलिक साहित्य के सम्मान करे वाला राजकपूर के बाद एक्को शोमैन ना लौकाले. बेशक भोजपुरी सलीमा बनल, मराठी, बंगला, पंजाबी, तमिल, तेलुगु, गुजराती, कन्नड़, मलयालम, असमिया तक हर भाखा में सलीमा बनेले. हर साल खरबन के बजट हर भाखा-बोली के नाम पर सलीमा के उद्योग में बहावल जाले. लेकिन एहमन से बड़े मोस्किल से कबो कौनो सलीमा अइसन लौका जा त तबो ई बड़ी बाति होई.\nनाहीं त आंचलिकता के नाम पर अधिकतर सलीमा खाली एगो भाखा या बोली के प्रतिनिधित्व क के रहि जाले. ऊ ओह ढंग से आपन संस्कृति भी उभार ना पावेले जौने ढंग से ओके उभरे के चाहीं. एह सिलसिले मे हमके दू गो फिल्म याद आवेली. एक त एस.एन. त्रिपाठी के ‘बिदेसिया’ आ दूसर गोविंद मुनीस के ‘नदिया के पार’. बिदेसिया त भिखारी ठाकुर के लिखल आ कई बेर के खेलल मौलिक नाटके रहल. सही पूछीं त भोजपुरी में सलीमा बन सकेले, आ उहो एतना बढ़िया, एकर ऊ पहिला प्रमाण रहल. ठीक एही तरह से अवधी के लिए ‘नदिया के पार’ साबित भैल. ई अपने मूल रूप में ‘कोहबर की शर्त’ उपन्यास पर आधारित रहल. केशव प्रसाद मिश्र के ई उपन्यास भी अपने समय के सच पुरहर जीवंतता के साथ उजागर कइले में ओही तरह से सफल हौ जैसे कि रेणु जी के ‘मैला आँचल’ या ‘पंचलाइट’. भोजपुरी जवार पर राही मासूम रजा के ‘आधा गाँव’ या रामदेव शुक्ल के ‘ग्राम देवता’ आ अवधी जवार के लिए श्रीलाल शुक्ल के ‘राग दरबारी’ में भी एकर संभावना मौजूद बा.\nनिस्संदेह, भारत के अन्य भाखा-बोली के साहित्य में आंचलिकता के पूरी संभावना बा आ इहो तय हौ कि अगर ऊ सलीमा के परदा पर आवे त आंचलिक विशिष्टता के साथे-साथे भारत के एक-एक जवार के बहुत सूक्ष्म सत्य सामने लावे में सक्षम होई. एकरे बावजूद ई सच्चाई बा कि भारतीय साहित्य के एह मामले में पूरा सक्षम भइले के बावजूद भारतीय के एहमे रुचि बहुत कम लौकाले. आंचलिकता के बात कैल जा त भारतीय साहित्य के सामर्थ्य रहल जौन रेणु के बादे राजा राव के ‘कांतापुरा’ उपन्यास से दुनिया भर के अंग्रेजी साहित्य में खास भाषा और आंचलिकता के लेके नया विमर्श उठि गैल रहल. राजा राव के ई कृति खाली उपन्यास कला आ कथाशैली ही से ना, भाषा विज्ञान के दृष्टि से भी नया विमर्श छेड़ देहले रहल. का आंचलिकता के रेणु वाली अवधारणा के जन-जन तक पहुँचावे वाला राज कपूर के बाद फेर केहू मिली? (लेखक इष्ट देव सांकृत्यायन वरिष्ठ स्तंभकार हैं.)\nBhojpuri: पारधानी के चुनाव में भउजी के वोट देला प मिली त भइये के!\nBhojpuri: केदार पाण्डेय से राहुल सांकृत्यायन कइसे बन गइलें राहुल बाबा


पेंचर पहुना - प्रभाकर पांडेय - मैना: भोजपुरी साहित्य क उड़ान (Maina Bhojpuri Magazine)\nHome प्रभाकर पांडेय Bhojpuri Kahani पेंचर पहुना - प्रभाकर पांडेय\nपेंचर पहुना - प्रभाकर पांडेय\nकल्हिए रमेसर काका एगो टाली के परची दे गइल रहुअन। ऊँखी छिलवावे के रहुए एसे आजु सबेरवें ऊँखी छिलवावे खातिर पूरा गाँव की लोग के चला के हमहुँ ऊँखियारी में चलि गउँवीं।\nरउआँ सभें त जानते बानी की जेकरा एक्कोगो चउवा बा आ चाहें पलानी-ओलानी छावे के बा उ जाड़ा-पल्ला थोड़े देखेला। केतनो जाड़ा पड़त रहो लोग-लइका कंबल-ओंबल ओढ़ि के चाहें गाँती-ओंती बाँधि के ऊँखी छिले खातिर भिनसहरवे ऊँखिआरी की ओर चलि देला। गाई-गोरू के खाए खातिर गेड़ त गेड़ कुछ लोग पलानी-ओलानी छावे खातिर पतइओ बाँधि ले आवे ला। अरे एतने ना आजकल त लवना के काम भी ए पतई से चलि जाला अउर ए जाड़ा-पल्ला में तापहुँ की कामे आवेला। केतना हँसी-ठिठोली होला ऊँखी छिलले में। आनंदे-आनंद रहेला। खूब ऊँखियो चीभे के मिलेला अउर सबेरहीं-सबेरहीं पूरा गाँव का अगल-बगल की गाँवन के समाचार भी इहाँ मिली जाला।\nहँ त भउवे इ की ऊँखी की खेत में से हम छिलल ऊँखी ढोवा के टेक्टर के टाली पर लदवावत रहुवीं तवले देखतानी की ओही जाड़ा-पल्ला में पेंचर पहुना साइकिल डुगरावत चलल बाने। अरे पेंचर पहुना के देखते त रमेसर काका ऊँखी सरिआवल छोड़ि के बोलताने,\n"पेंचर पहुना, राम-राम; सबेरे-सबेरे कहाँ से आवतबानी? आईं-आईं गाँव-घर के समाचार सुनाईं। एक-आध गो ऊँखि चूसीं। बड़ी दिन की बाद राउर दरसन भइल बा।"\nरमेसर काका के बाति सुनते पेंचर पहुना साइकिल उहवें खड़िहा देहने अउर एगो सोगहग ऊँखी उठा के लगने चूसे। हमहुँ बढ़ि के पेंचर पहुना के पँवलग्गी कइनी अउर ऊँखियारी में से थोड़े पतई लिआके उहवें बारि देहनी।\nअब पेंचर पहुना पतई तापे लगने अउर जब शरीर तनि कड़क हो गइल तS कहल सुरु कइने,\n"दरअसल 15-20 दिन हो गइल घर से निकलले। गाँव-जवार के लोग अउर बहुत जाने रिस्तेदार गोधना कुटइले की बादे से पीछे पड़ल बा लोग कि पेंचर पहुना तनि जवार-पथार घूमि के लइका खोजि दीं।"\nपेंचर पहुना की एतना कहते रमेसर काका बोलि पड़ने,\n"पेंचर पहुना, रउआँ हरदम पूरा जवार-पथार घूमत रहेनी अउर पूरा जवार-पथार के खबरो राखेनीं। रउरा पूरा पता होला की कहाँ कवन लइका विआह करे की जोग हो गइल बा। ए वजह से लोग रउआँ के इ सुभ काम सउँपेला।"\nअब पेंचर पहुना फूलि के गदगद हो गइने अउर कहने, "रमेसर बाबू, तूँ एकदम ठीक कहतारS, पर जानतारS ए से हमार बहुत नुकसान बा। आपन काम-धाम छोड़ि के हम जवार-पथार घूमि के दूसरे लोगन खातिर लइका खोजतानी अउर एन्ने हमरी घर के लोग हमरी पर रिसियाके फुल हो गइल बा।"\nहमरा इयादि बा पेंचर पहुना पंदरहो दिन ना बितेला की आपन दरसन दे देने। उनकर आवा-जाई एतना लागल रहेला की पूरा गाँवभर की लोग-लइका से उनकरा परिचय बा। गाँव में धुकते लोग-लइका उनकर पँवलग्गी कइल अउर हालचालि पूछल सुरू क देला। उनकरा गाँव में ए पार से ओ पार जाए में साँझि हो जाला। बीस जाने की घरे पानी पियेने। अरे भाई पियेने ना लोग पियावेला। केहू मिट्ठा के रस ले के आई त केहू भूजा-भरी अउर पेंचर पहुना केहु के ना नाहीं क पइहीं अउर बड़ी परेम सेपीहें-खइहें।\nअब हम रउआँ के बता दीं की हमरी गाँव में एकजाने मुसमाती रहली उनकरा एक्के जाने लइकनी रहली अउर ओ लइकनी के विआह एही पेंचर पहुना से भइल रहे। आजु न उ मुसमाती जियतारी ना पेंचर पहुना के मलिकाइन पर तब्बो पेंचर पहुना के गाँव में बहुत पूछारि बा। हँ एकबात अउर गाँवभरि के लोग-लइका-मेहरारू-ओहरारू सब केहू पेंचर पहुना के पेंचरे पहुना कहि के बोलावेला।\nपेंचर पहुना के असली नाव खमेसर शुकुल रहे पर धीरे-धीरे उ गाँव-जवार में पेंचर पहुना की नाव से परसिध हो गइने। अरे भाई आजु-कल उनकरी गाँव के लोग भी उनके पेंचरे पहुना की नाव से बोलावेला।\nउनके नाव पेंचर पहुना काहें परल एकरी पीछे एगो लंबा कहानी बा। दरअसल एकबेर का भइल की पेंचर पहुना हमरी गाँव में आइल रहने अउर ओ बेरा मुसमाती इया जिअत रहली। पेंचर पहुना 5-7 दिन हमरिए गाँवे रहि गइने। ओने उनकरी घर के लोग परेसान हो के एगो आदमी के पेंचर पहुना के बोलावे खातिर भेजल। पेंचर पहुना ओ आदमी की साथे अपनी घरे जाए के तइयार हो गइने। जब साँझि भइल त पेंचर पहुना ओ आदमी की साथे अपनी गाँवे जाए खातिर निकललने। अरे इ का ओकरी बिहान भइले फेर से गाँव के लोग देखता की पेंचर पहुना त गँवहीं में बाने। जब लोग पूछल की रउआँ त रतिएँ अपनी गाँव चलि गउँवी त एतना बिहाने-बिहाने कहाँ से उपरा गइनी हँ त ए पर पेंचर पहुना कहने की अबहिन ए गाँव से बाहरे पहुँचल रहुँवी की हमार सइकिलिए पेंचर हो गउवे अउर हमरा वापस आवे के पड़ुवे।\nखैर, अब एगो दूसर घटना सुनीं। एकबेर के बाति ह कि पेंचर पहुना की मामा के लइका हमरी गाँवे आइल रहने अउर मुसमाति इया की इहाँ ठहरल रहने। गाँव के कुछ लोग उनसे पेंचर पहुना के हालि-चालि पुछि देहल अउर इहो कहल की काफी दिन हो गइल पेंचर पहुना के दरसन ना भइल। ए पर पेंचर पहुना के ममिआउत भाई कहने की पेंचर पहुना त कल्हिएँ हमरी सथही रउरी सभ की गाँवे आवे खातिर निकलने पर उनकर सइकिलिए पेंचर हो गइल अउर उ आ ना पवने।\nकुछ लोग के इ कहनाम ह कि पेंचर पहुना जानि-बुझि के अपनी साइकिल के हउवे निकालि देने अउर बहाना बना के रूकि जाने। पर खएर जवन होखो, पेंचर पहुना के गाँव-जवार के लोग सनमान से देखेला। उ भले कवनो रिस्तेदारी में 15 दिन का 1 महीना भी रुकि जाँ त उनकरी ऊपर इ कहाउत चरितार्थ ना होला, "पहिल दिन पहुना, दूसर दिन ठेउना,तिसर दिन केहु ना।" उ हरदम पहुने बनल रहेने।\nखैर अब देखिं नS लागता कि आजुवो पेंचर पहुना के साइकिल पेंचर हो गइल बिया अउर ए बेरी भी पेंचर पहुना हमरी गाँव में सबकी घरे ऊँखिबवगा के रसिआव खइले की बाद, खिचड़ी के नहान भी पटनवापुले पर क के लाई-धोंधा खइले की बादे डोलिहें...अरे ना-ना, एइसन बाति नइखे, गाँव के लोगे अब उनके खिचड़ी की नहान की पहिले जाहीं ना दी।\nनाम: प्रभाकर पांडेय\nजन्मस्थान- गोपालपुर, पथरदेवा, देवरिया (उत्तरप्रदेश)\nपिता- स्व. श्री सुरेंद्र पाण्डेय\nशिक्षा- एम.ए (हिन्दी), एम. ए. (भाषाविज्ञान)


बलिया न्यूज, 16 अक्टूबर 2016, अतवार – टटका खबर\nबलिया न्यूज, 16 अक्टूबर 2016, अतवार\nकाल्हु वाराणसी का नियरा जयगुरू देव समागम में मचल भगदड़ में मरे वालन के गिनिती 24 हो गइल बा. प्रशासन एह हादसा के जवाबदेही आयोजकन पर आ आयोजक प्रशासन पर फेंके में लागल बाड़ें. केन्द्र सरकार का तरफ से दू दू लाख त यूपी सरकार का तरफ से पाँच पाँच लाख के अनुग्रह राशि देबे के एलान भइल बा. बाकिर हजारन करोड़ के हैसियत राखे वाला जयगुरू देव संस्था का तरफ से फूटही कौड़ियो देबे के एलान नइखे भइल. मरे वाला मर गइलें अब जे बाचल बा ओह लोग से दान पुजाई लिहला पर अधिका धेयान होखी संस्था के.\nचुनाव का बाद सपा के मुख्यमंत्री चुने के मुलायम सिंह यादव के एलान पर काल्हु आजमगढ़ आइल अखिलेश यादव के कहना रहल कि नेताजी अनुभवी हईं आ जवन कहत बानी तवन ठीके होई. साथ ही अपना समर्थकन के चेतइबो कइलन कि कवनो साजिश में फँसला से सावधान रही लोग. काहे कि अबकी के चुनाव खास होखे वाला बा.\nबलिया के रेवती इलाका के छेड़ी गाँव के रहे वाला जंगबहादुर सिंह कोलकाता में बिजनेस करेलें आ गाँवे उनकर मेहरारू आ छोटकी बेटी रहत रहली. छोटकी के बियाहो तय क दिहले रहलन आ सोमार का दिने ओकरा के देखे आवा वाला रहलें लईका वाला. बड़की बेटी के बियाह सहतवार में भइल बा. शुक का दिने सहतवार से एगो ड्राइवर आ के छोटकी के लिया गइल कि बड़की के तबियत खराब बा. बाकिर शनिचर का दिने छोटकी के लाश गाँवे का बधार में फेंकल मिल गइल. लाश पर धारदार हथियार से वार के निशान रहुवे. पुलिस अब मामला के तहकीकात करत बिया. एह मामिला में नवरसा के मिले वाला संपतियो के लालच हो सकेला काहें कि दुनू बहिने वारिस होखे वाला रहली अपना परिवार के.\nदलालन का फेर में पड़ि के अकसर लोग झोरा छाप डाक्टरन का फेर में फँस जाला आ जब मामला बिगड़ेला त आपन छाती कूटेला. बियफे का दिने अइसने एगो मेहरारू के आपरेशन बलाया क गड़वार थाना के पकड़ी में चलत एगो नर्सिंग होम में बच्च्दानी के आपरेशन का बाद केस बिगड़ गइल. झोरा छाप डाक्टर खुदे ले जा के वाराणसी के एगो अस्पताल में भरती करा दिहलसि आ लवटि के आपन सामान समेट फरार हो गइल. ओने ओह औरत के मौत वाराणसी में हो गइल. अब फरार डाक्टर पर केस दर्ज क के ओकर तलाश होखत बा.\nशनिचर का दिने बलिया जिला जेल में शहीद राजकुमार बाघ के जयन्ती मनावल गइल. एह आयोजन में सपा के विधायक आ नेता लोग शामिल रहल.\nTags: जयगुरू देव, झोरा छाप डाक्टर, भगदड़, शहीद राजकुमार बाघ, सपा के मुख्यमंत्री, समागम


प्रयोगकर्ता वार्ता:Robin van der Vliet - विकिपीडिया\nWelcome! Robin van der Vliet\nस्वागतम्! नमस्कार Robin van der Vliet जी, भोजपुरी विकिपीडिया पर राउर बहुत स्वागत बा!\nRobin van der Vliet जी ए समय रउँआ विकिमीडिया फाउन्डेशन क परियोजना भोजपुरी विकिपीडिया पर बाड़ीं। भोजपुरी विकिपीडिया एगो मुक्त ज्ञानकोष हवे, जेवन ज्ञान बाँटे खातिर तैयार रहे वाला दुनिया भर की योगदान करे वाला भईया बहिनिन द्वारा लिखल जाला। ए समय ए परियोजना में 18,140 शामिल सदस्य लोग बाटे। ई बहुते खुशी क बाति बा कि रउँओं ए में शामिल हो गइल बाड़ीं। विकिपीडिया से सम्बन्धित कई तरह क सवाल जेवन रउँआ की मन में होई ओकर जबाब अक्सर पूछल जाए वाला प्रश्न में मिल जाई। आशा इहे बा कि रउँआ इस परियोजना में नियमित रूप से शामिल होकर भोजपुरी भाषा में ज्ञान के संरक्षित करे में आपन योगदान देइब। एक बेर फिर से बहुत धन्यवाद आ स्वागत बा।\n"https://bh.wikipedia.org/w/index.php?title=प्रयोगकर्ता_वार्ता:Robin_van_der_Vliet&oldid=626179" से लिहल गइल\nएह पन्ना पर आखिरी बेर संपादन 24 सितंबर 2018 के 05:35 बजे भइल रहल।


रैली – टटका खबर\n१ मार्च २०१४ के खबर एक नजर में\nअतवार का दिने बिहार सरकार चलावत जदयू के गोहार पर बिहार बंद रही. जब खुद मुख्यमंत्री बंद के गोहार लगावसु त कुछ खुलल कइसे रहि जाई. शनिचर का दिने बिहार में जगहे जगहे मशाल जुलूस निकालल गइल आ साँझि के थरिया पीटल गइल. नीतीश कुमार के कहना बा कि केन्द्र चाहे त 24 घंटा मे\nमोदी के गोरखपुर रैली मानवेल मैदान मे\nलखनऊ 10 जनवरी (वार्ता) भाजपा के प्रधानमंत्री पद के उम्मीदवार नरेन्द्र मोदी के गोरखपुर मे रैली सुभाष जयन्ती का दिने 23 जनवरी के मानवेल मैदान मे होखी. पार्टी के प्रदेश प्रवक्ता विजय बहादुर पाठक इ जानकारी दिहले आ कहलन कि रैली के जगहा के फैसला प्रदेश अध्यक्ष लक्ष्मीकान्त बाजपेयी, गोरखपुर के सांसद योगी आदित्य नाथ,\nपहिले बाबा विश्वनाथ के दरबार तब रैली में जइहें नरेन्द्र मोदी\nलखनऊ 19 दिसम्बर (वार्ता) भाजपा अध्यक्ष राजनाथ सिंह आ पार्टी के प्रधानमंत्री पद के उम्मीदवार नरेन्द्र मोदी शुक का दिने वाराणसी मे बाबा विश्वनाथ के दर्शन कइला का बाद रैली के सम्बोधित करीहें. प्रदेश भाजपा के बोलतुआ विजय बहादुर पाठक बतावत बाड़न कि नरेन्द्र मोदी स्पेशल विमान से वाराणसी अइहें आ पहिले संकट मोचन मंदिर\nमोदी के रैली से पहिले नमाज अता करवावे के कवनो कार्यक्रम नइखे\nवाराणसी 19 दिसम्बर (वार्ता) नरेन्द्र मोदी के वाराणसी रैली से पहिले ओहिजा नमाज अता करवावे का बारे में अफवाह पसर गइल बा कि ओहिजा पहिले नमाज अता करवावल जाई. प्रदेश अध्यक्ष डा॰ लक्ष्मीकांत बाजपेयी कहले बाड़न कि कुछ अखबारन में एह तरह के खबर छपल बा जवन बेबुनियाद बा. कहलन कि रैली राजनीतिक कार्यक्रम ह\nमायावती के जन्मदिन से बसपा के चुनाव अभियान शुरू होखी\nलखनऊ 17 दिसम्बर (वार्ता) बसपा आपन चुनाव अभियान अपना सुप्रीमो पार्टी अध्यक्ष मायावती के जनमदिन 15 जनवरी का दिने लखनऊ में एगो बड़हनरैली क के करी. एह बाबत काल्हु का बइठका में लीहल गइल. एह महारैली में राज्य के सगरी 403 विधानसभा इलाका के लोग शामिल होखी. हर विधानसभा इलाका से कम से कम पाँच\nफिरकावाराना दंगा रोके वाला विधेयक ला कांग्रेस गभीर नइखे, कहलसि माले\nपटना 30 अक्टूबर (वार्ता) भाकपा माले के राष्ट्रीय महासचिव दीपंकर भट्टाचार्या पटना में खबरदार रैली में बोलत कांग्रेस प आरोप लगवलन कि कांग्रेस नेतृत्व वाली संप्रग सरकार फिरकावारान दंगा रोके वाला विधेयक संसद से पार करावे ला गंभीर नइखे. एह चलते देश में फिरकावाराना वारदात रोके में दिक्कत होखत बा. फिरकापरस्त ताकत हालात बिगाड़े में\nराहुल के रैली के भाव नइखे देत जनता\nमहोबा 29 अक्टूबर (वार्ता) उत्तर प्रदेश के महोबा मे कांग्रेस उपाध्यक्ष राहुल गांधी के बुध का दिने होखे वाली राठ रैली खातिर बुंदेलखण्ड के लोग कवनो रुचि नइखे देखावत. ई देख कांग्रेसियन के होश उड गइल बा. केन्द्रीय कोयला मंत्री श्रीप्रकाश जायसवाल आ प्रदेश कांग्रेस अध्यक्ष निर्मल खत्री गांवे गाँवे जा के लोग के समुझावे\nबुन्देलखंड में राहुल के रैली वाला जगह के एसपीजी कब्जा में लिहलसि\nमहोबा 28 अक्टूबर (वार्ता) नरेन्द्र मोदी के पटना रैली में भइल बम धमाकों से सबक लेत उत्तर प्रदेश सरकार काग्रेस उपाध्यक्ष राहुल गांधी के बुन्देलखण्ड में 30 अक्टूबर के होखे जात रैली ला बहुते सतर्क रहे के निर्देश जारी कइले बिया. एह चलते हमीरपुर जिला के राठ कस्बा के रैली से चौबीस घण्टा पहिले से\nकांग्रेस संघ पर हमला बोललसि\nदेवरिया 28 अक्टूबर (वार्ता) उ.प्र. कांग्रेस कमेटी के प्रदेश अध्यक्ष निर्मल खत्री देवरिया में कहलन कि आरएसएस देश में शान्ति आ सद्भाव बिगाड़त आइल बा. निर्मल खत्री 30 अक्टूबर के सलेमपुर मे होखे वाला राहुल गांधी के रैली के तइयारी खातिर आइल रहले. खत्री पत्रकारन से कहलन कि केन्द्र सरकार खाद्य सुरक्षा बिल ले आके\nराष्ट्रपति के पटना कार्यक्रम में बदलाव के भाजपा स्वागत कइलसि\nभाजपा राष्ट्रपति प्रणव मुखर्जी के पटना कार्यक्रम मे फेरबदल करे आ 27 अक्टूबर के पटना में होखे वाला नरेन्द्र मोदी के रैली से एकदिन पहिलहीं दिल्ली लवटि जाए के फैसला पर उनका प्रति आभार जतावत राष्ट्रपति के यात्रा के स्वागत कइले बिया. पहिले बतावल गइल रहे कि राष्ट्रपति प्रणव मुखर्जी 26 अक्टूबर के पटना अइहें\nभाजपा राष्ट्रपति प्रणव मुखर्जी के पटना कार्यक्रम मे फेरबदल करे आ 27 अक्टूबर के पटना में होखे वाला नरेन्द्र मोदी के रैली से एकदिन पहिलहीं दिल्ली लवटि जाए के फैसला पर उनका प्रति आभार जतावत राष्त्रपति के यात्रा के स्वागत कइले बिया. पहिले बतावल गइल रहे कि राष्ट्रपति प्रणव मुखर्जी 26 अक्टूबर के पटना अइहें\nमोदी के रैली रोकाइल त ठीक ना होखी कहलसि भाजपा\nभाजपा. आजु उत्तर प्रदेश के सपा सरकार के चेतवले बिया कि अगर प्रदेश में होखे वाला नरेन्द्र मोदी के रैलियन के रोके के कोशिश भइल त एकर बहुते गंभीर परिणाम होखी. भाजपा आजु विज्ञप्ति जारी कर के सरकार के चेतवलसि कि मोदी के रैलियन मे अडंगा लगावे से बाज आवे. भाजपा के कहना बा कि\nमोदी के कानपुर में रैली 19 अक्टूबर के\nकानपुर में होखे वाला नरेन्द्र मोदी के रैली के तारीख अब उनइस अक्टूबर तय भइल बा. एह रैली में पार्टी अध्यक्ष राजनाथ सिंह समेत अनेके नेता मौजूद रहीहें. पार्टी के दावा बा कि रैली ऐतिहासिक होखी. (वार्ता)\nमोदी के कानपुर रैली खातिर आपन मैदान देबे से मना कर दिहलसि रेलवे\nभाजपा का ओर से पीएम उम्मीदवार नरेन्द्र मोदी के कानपुर मे होखे वाला रैली खातिर आपन मैदान देबे से रेलवे मना कर दिहलसि. पहिले पन्द्रह अक्टूबर के होखे वाला रैली दशहरा आ बकरीद का चलते अब 20 अक्टूबर के होखी बाकिर एहला कानपुर के निरालानगर मे रेलवे मैदान देबे से रेलवे इन्कार कर दिहले बिया.\nमोदी के कानपुर रैली के तारीख बदलल\nगुजरात के मुख्यमंत्री आ भाजपा के पीएम प्रत्याशी नरेन्द्र मोदी के उत्तर प्रदेश मे होखेवाला पहिलका रैली के तारीख बदलल जात बा पहिले ई रैली कानपुर मे 15 अक्टूबर के होखे वाला रहुवे बाकिर विजयादशमी आ बकरीद का चलते प्रशासन एह तारीख में रैली के अनुमति नइखे देत. अब कानपुर वाली रैली 19 भा 20


हिन्दू आतंकवाद के बात उठा के गृहमंत्री शिन्दे कांग्रेस के हिन्दू विरोधी चेहरा उजागर कइले – Anjoria\nJan 20, 2013 हिन्दू आतंकवाद\nजयपुर में कांग्रेस के चिन्तन शिविर में देश के गृहमंत्री सुशील कुमार शिन्दे कहलन कि जाँच के रिपोर्टन से उनुका पता चलल बा कि भाजपा आ संघ के ट्रेनिंग कैंपन में हिन्दू आतंकवाद के बढ़ावा दिहल जाला. बाद में उनुका के शाबाशी देत मणि शंकर अय्यर कहलन कि गृहमंत्री के मुबारकबाद देबे के चाहीं कि एह तरह के बात अतना खुला तरह से कह दिहलन. दिग्विजय सिंह कहलन कि ऊ त ई आरोप ढेरे दिन से लगावत रहलन बाकिर केहू सुनत ना रहे. अब गृहमंत्री ई बात उठा के दिग्विजय सिंह के कहल बात साँच करार दे दिहले बाड़न.\nएह तरह के भड़काऊ बयानबाजी पर कांग्रेस का तरफ से कवनो सफाई सामने नइखे आइल. हिन्दू आतंकवाद के चरचा करे वाला गृहमंत्री आ कांग्रेसी कबो मुस्लिम आतंकवाद के नाम ना लेसु. आजुओ अपना भाषण में बोलतो घरी शिन्दे मु.. कहत रूक गइलन आ माइनोरिटी कहलन. एह तरह के चरचा कर के कांग्रेस के का फायदा होखी ई त उहे जानी बाकि हमरा लागत बा कि एह तरह के गैर जिम्मेदाराना बयानबाजी से आ आतंक के कवनो धर्म के नामे जोड़ला से अउरीओ गैर जिम्मेदार लोगन के बढ़ावा मिली. नाराज हिंदू नवही एही तरह के बयानबाजी से नाराज रहेलें एह सरकार आ पार्टी से. गुजरात चुनाव में कांग्रेस के भरपूर कोशिश रहल कि ऊ कवनो अइसन बात मत कह देव जवना से मजहबी आधार पर गोलबंदी के अनेसा बन जाव. बाकि कांग्रेस के चिन्तन शिविर में हिन्दू आतंकवाद के चरचा कर के कांग्रेस शायद चाहत बिया कि अगिला चुनाव से पहिले ऊ हिन्दू विरोधी जमात के अपना गोल में शामिल कर लेव आ फेरु से चुनाव जीते के जोगाड़ बइठा लेव.\nगृहमंत्री के एह बयान के भरपूर निंदा होखे के चाहीं काहे कि एहसे देश में सामाजिक सद्भाव बिगड़े के अनेसा बढ़ जाई. बाकिर दुर्भाग्य बा कि शिन्दे के बयान का बवाद कांग्रेस का तरफ से कवनो सफाई नइखे आइल आ एहसे ई बात साफ हो गइल कि ओकरा हिन्दूत्व समर्थक वोट के कवनो परवाह नइखे. अब देश के बहुसंख्यक समाज के सोचे के चाहीं कि कहीं ओकर शान्तिप्रियता ओकरा के मजबूर आ बेचारा त नइखे बनावत.\nहिन्दू आतंकवाद के सच्चाई\nOne thought on “हिन्दू आतंकवाद के बात उठा के गृहमंत्री शिन्दे कांग्रेस के हिन्दू विरोधी चेहरा उजागर कइले”\nशिंदे साहेब के बयान होखे चाहे राहुल बाबा के भावात्मक भाषण।\nगैस के संख्या के बढावल होखे, चाहे उपाध्यक्ष पद के सिंहासन के बात।\nहमके त लगता कि ई सब खाली 2014 के सफ़र खातिर सवारी ह।\nई सचहूँ – — 2014 के तैयारी ह।


Category: ऑडियो - KL Sandbox\nखबर लहरिया ऑडियो\nऑडियोताजा खबरेंफ़ीचर्डलव गुरु\nजवानी का पहला प्यार कहीं परिवार के बीच न ला दे दरार! सुनिए लव गुरु में\nजवानी का पहला प्यार कहीं परिवार के बीच न ला दे दरार! सुनिए लव गुरु…\nऑडियोजिलाताजा खबरेंफ़ीचर्डलव गुरु\nद्वारा kldelhi July 27, 2020\nऑडियोकोरोना वायरसताजा खबरेंलव गुरु


बतकुच्चन – Anjoria\nबतकुच्चन – 204\nअबकी ढेर दिन बाद संपादक जी से आदेश मिलल कि बतकुच्चन के नया कड़ी भेजल जाव त खुशीओ मिलल आ घबराहटो भइल. काहे कि एने ढेर दिन से कलम उठावे…\nनवम्बर 8, 2016 Editor\nबात के खासियते होला कहीं से चल के कहीं ले चहुँप जाए के. कहल त इहो जाला कि एक बार निकलल ध्वनि हमेशा खातिर अंतरिक्ष में मौजूद हो जाले. आजु…\nअनसोहाते अनसाईल अनसाह (बतकुच्चन – 194)\nअगस्त 9, 2015 Editor\nकबो ट्रेन के टाइम त कबो हवाई जहाज के टाइम का चलते अनसोहाते मौका मिल जाला बतकुच्चन से आराम करे के. सोहाव त ना बाकिर कुछ देर ला सोहावन जरूर…\nघूर का घुरची में घुरचियाइल (बतकुच्चन – 193)\nजून 22, 2015 Editor\nजय हो बाबा लस्टमानंद के! पिछला अतवार के घूर के चरचा में अइसन टीप दिहलन कि सोचल धरा गइल आ हम घूर का घुरची में घुरचिया के रह गइनी. सोचे…\nकमान आ कमीना का बहाने (बतकुच्चन – 192)\nजून 7, 2015 Editor\nभासा संस्कार से बनेला आ संस्कार भासा से. भासा संस्कार देखावेले आ संस्कार भासा के इस्तेमाल के कमान सम्हारेले. कमान सम्हारे खातिर कई बेर कमानी चढ़ावे पड़ेला आ कई बेर…\nगउँवा गउँईं त गईंया भेंटइले (बतकुच्चन – 191)\nमई 28, 2015 Editor\nभोजपुरी के खासियत ह कि एकरा में नया शब्द गढ़े के अपार बेंवत मौजूद बा आ इहे एकर कमजोरियो साबित हो जाले कई बेर. हिन्दी के विद्वान लोग जब भोजपुरी…\nकंप्यूटर के दुनिया में दू तरह के साफ्टवेयर होला. एगो त प्रोप्राइटरी, जवना के मलिकान कुछ खास लोग का लगे होला आ उहे लोग तय कर सकेला कि एहमें का…\nकिराया आ भाड़ा (बतकुच्चन – 189)\nअप्रैल 12, 2015 Editor\nकहे खातिर त तुलसिए बाबा कह गइल बानी कि ठठा के हँसल आ गाल फुलावल एके साथे ना कइल जा सके. बाकिर आजु के जमाना में एह तरह के नमूना…


धोनी के शहर राँची पर आइल गुंजन के दिल – Anjoria\nभोजपुरी फिलिमन के सेक्सी बाला गुंजन पंत पिछला दिने भारतीय क्रिकेट टीम के कप्तान महेन्द्र सिंह धोनी का शहर रांची गइल रही. ओहिजा जाये वाली ऊ पहिलका भोजपुरी अदाकारा हई आ अपना रांची यात्रा के कबो ना भूलाए वाला याद बतावत बाड़ी गुंजन. उनुकर कहना बा कि रांची ऊ जिनगी भर ना भुलइहे काहे कि ओहिजा के लोग उनुका के भरपूर प्यार दिहल.\nराँची में गुंजन पंत एगो डांस शो के ऑडिशन खातिर गइल रही जहाँ उनुकर झलक पावे खातिर बड़हन भीड़ जुट गइल रहे. प्रशंसक लोग गुंजन पंत के ऑटोग्राफ लिहल, उनुका साथे फोटो खींचवावल. गुंजन पंत कहतारी कि झारखण्ड जाये से पहिले ऊ बहुते डेराइल रहली. उनुका के बतावल रहे कि झारखण्ड में नक्सली बहुते बाड़े, बाकिर धोनी के शहर रांची त कमाल के शहर निकलल. पूरा तरह से आधुनिक सुख सुविधा वाला. कई लोग सपरिवार आइल रहे गुंजन से भेंट करे.\nगुंजन पंत के एह डांस आडिशन में लगभग ढाई सौ युवक आइल रहले आ सभे अपना हीक भर डांस के जलवा देखावल.\nरांची में गुंजन पंत बिरसा मुंडा के मूर्ति पर फूल माला चढ़वली आ रांची के जगन्नाथो मंदिर गइली जहाँ से पूरा रांची शहर साफे लउकेला.\nOne thought on “धोनी के शहर राँची पर आइल गुंजन के दिल”\nअगस्त 13, 2011 को 8:43 पूर्वाह्न पर\nJHOOT JHOOT AUR JHOOT ,IS PEHLE BHOJPURI KI DOZEN BHAR ABHINETRI RANCHI JAA CHUKI HAIN.ANJORIA.COM SE VINTI HAIN KI JHOOTE KHABHAR NAA CHAAPE


फसल खराब होय के सदमा लागें से मोत | Khabar Lahariya (खबर लहरिया)\nखबर लहरिया » फसल खराब होय के सदमा लागें से मोत\nबच्चन खे साथे हेमा\nजिला महोबा, ब्लाक पनवाड़ी, गांव रिछा। एते के नरेन्द्र पुत्र प्रकाश अरजडि़या की फसल खराब होय खे कारन सदमे से5सितम्बर 2014 खा मोत हो गई हे। ऊखे परिवार में दुख को माहोल हे।\nनरेन्द्र की मताई रामकुमारी ने बताओ कि नरेन्द्र4सितम्बर खा सुबेरे खेत देखे गओ हतो। हमाये खेत में मूंग, उड़द ओर तिली बोई हती। जोन पूरी तरह से खराब हो गई हे। नरेन्द्र खेत से लौट के घरे आओ तो न खाना खाओ ओर न कोनऊ से बात करी। अचानक नरेन्द्र की तबियत बिगड़ गई। जीखे दवाई कराये खे लाने पनवाड़ी के सामुदायिक स्वास्थ्य केन्द्र ले गये। ओते से5सितम्बर खा झांसी रिफर कर दओ। झांसी ले जात समय ऊखी रास्ते में ही मोत हो गई।\nनरेन्द्र की ओरत हेमा बताउत हे कि मोये तो कछू समझ में नई आउत की इत्तो जल्दी जा सब केसे हो गओ। दवाई कराये तक खा मौका नई मिलो आय। में ओर मोये बच्चा बेसहारा हो गये हें।\nपनवाड़ी सामुदायिक स्वास्थ्य केन्द्र के चिकित्सा अधीक्षक डाक्टर के.पी. सिंह बताउत हें कि नरेन्द्र नाम खा कोनऊ मरीज दवाई कराये खे लाने नई आओ हे।\nकुलपहाड़ एस.डी.एम. मोहम्मद रिजवान बताउत हें कि अगर नरेन्द्र के परिवार केती से कोनऊ दरखास देय आहे तो उपचुनाव के बाद ऊखे परिवार खा कछू सरकारी मदद दिबाये खे कोशिश करी जेहे।


का होई हमरा बाद ? | Anjoria's Weblog\nPosted on फ़रवरी 7, 2012 by Anjoria\nबहुत दिन पहिले एगो कहानी सुनले रहीं. एगो नेताजी मंच से भाषण देत रहलें. कहत रहलें कि ऊ देश के हालात से बहुते चिन्तित रहेलें काहें कि गाँधी जी मर गइले, नेहरू जी मर गइलें आ हमरो तबियत खराबे चलत बा……………..\nपता ना ऊ कहिया मर बिला गइल होखीहे आ देश जे बा कि आजुओ चलते जात बा. चलते जात रही.\nबाकिर बाति एहिजा देश के नइखे. बात बा एहिजा एगो सपना के, एगो नशा के, एगो भरम के …. बात करत बानी अँजोरिया के.\nआठ साल से अधिका हो गइल अँजोरिया के चलावत. एह बीच बहुते लोग आइल, भेंटाइल, कुछ दिन ले नियमित संपर्क में रहल फेर अपना अपना राहे चल गइल. बाकिर अबहीं ले केहु अइसन ना मिलल जेकरा से हमरा तोस मिले कि चलऽ केहु त बा जे एह अलख के जगवले रही. हमरा खुशी एह बाति के बा कि आजु भोजपुरी में वेबसाइटन के कमी नइखे. बहुते बाड़ी स. बाकिर केहु अइसन नइखे लउकत जे ….\nकहल जाला कि अपना दही के कवनो अहिरिन खट्टा ना कहे. आपन जामल सबका प्यारा लागेला. हो सकेला कि कुछ अइसने होखे बाकिर तबहियो हमार चिता वाजिब बा. बाहर के बात त छोड़ीं अपने बेटा बेटी से उमेद ना राख सकीं कि एह अँजोर के ऊ आगा ले जा पइहें. एक त ओह लोगन के भोजपुरी से कवनो लगाव नइखे, दोसर ओह लोग का लगे ऊ नशा नइखे जवना में हम बानी.\nशायद हमहु अतना दिन ले एकरा के चला ना पइतीं अगर हम अकेला ना होखतीं. हित मित दोस्त साथी केहु कतहीं नइखे. जे बड़का बा ऊ हमरा के ना चिन्हे, छोटका के हम ना चिन्हीं आ बरोबरी में केहु लउकत नइखे ! बस आपन अकेलापन अँजोरिया परिवार में काट लीहिलें. अकेले केहु करियो का सकेला ? खास कर के ऊ आदमी जे मानसिक तौर पर अकेला पड़ गइल होखे, कुछ अपना गलती से, कुछ हालात के मजबूरी से.\nदोसर कारण ई कि भगवान का दया से घर परिवार चलावे लायक, जिये खाये लायक उपार्जन हो जाला आ अँजोरिया पर होखे वाला खरचा अखरे ना.\nतिसर ई कि एकरा खातिर हम केहु पर आश्रित नइखीं. बीरबल लाओ ऐसा नर पीर बावर्ची भिश्ती खर. से अँजोरिया के सबकुछ हमहीं हईं आ अपना के तनखाह देबे के जरूरत ना पड़े.\nबाकिर अब एक त धीरे धीरे उमिर बढ़ल जात बा. देर सबेर हाथ गोड़ जबाब देबे करी आ तहिया का होई ? का ई सपना एही तरे मर जाई ? का केहु अइसन बा जे एह अँजोर के अलख जगवले राख सकी. शायद ना !\nकाहे कि कवनो प्रकाशन के आपन एगो नीति होखेला, आपन रूल बुक होला. आ भोजपुरी में नौ कनौजिया तेरह चूल्हा वाला बाति जमाना से चलत आवत बा. अबर बानी दूबर बानी बाकिर भाई में बरोबर बानी. केहु दोसरा से कम नइखे आ जेही बा से हमरा से डेढ़ा अढ़ईया. ऊ हमार बैटन काहे ढोई, आपने चरखा काहे ना चलाई. हमार दुर्भाग्य कहीं कि अबहीं ले केहु वइसन ना मिल सकल जेकरा के अँजोरिया के भार दिहल जा सके.\nआजु एह चिंता के जाहिर करे के कारण ई बा कि समय रहते अगर ना चेतल जाव त बाद में कुछ ना हो पावे. का बरखा जब कृषि सुखानी ? अबहीं समय बा. कुछेक साल हम ओह संभावित आदमी का साथ काम कर सकीले आ धीरे धीरे ओह आदमी पर जिम्मेदारी बढ़ावत जा सकीलें. हो सकेला कि एक आदमी ना बलुक कुछ लोग के समूह के प्रेसिडियम, मण्डल बना दिहल जाव जे एकर फैसला लेत रहे. बाकिर असल सवाल ई आवत बा कि एकर आर्थिक पक्ष कइसे देखल जाव. जहाँ ले निकट भविष्य के बाति बा हमरा कवनो अइसन राह नइखे लउकत जे एह पक्ष के समाधान देखा सके. आ कहल जाला कि जवना समस्या के समाधान ना होखे से समस्या ना रहि जाव जिनिगी के सच्चाई बनि जाला. ओकरा साथ जिये के पड़ेला.\nशायद अइसहीं अँजोरियो चलत रही. बाद में ना त आखिरी साँस तकले. भा शायद ओकरो बाद कुछ दिन ले. के जानत बा ?\nThis entry was posted in चौपाल and tagged का होई हमरा बाद by Anjoria. Bookmark the permalink.


July 2013 – Page2– टटका खबर\nगोपालगंज के व्यापारी के अपहरणकरे वाला छोड़ दिहले\nपिछला दिने गोपालगंज के कपड़ा व्यापारी नितेश टिबडेवाल शनिचर का दिने खुदे बेतिया थाना जा के अपना रिहाई के जानकारी दिहलें. पुलिस के कहना बा कि दबिश से परेशान हो के अपहरणकरे वाला एह व्यापारी के छोड़ दिहले. बतावल जात बा कि छोड़े खातिर पचास लाख रुपिया के फिरौती माँगल गइल रहे. पुलिस के कहना\nसिवान कचहरी में बम के अफवाह से अफरातफरी\nशनिचर का दिने सिवान कचहरी में ओह समय अफरातफरी मच गइल जब मुख्य न्यायिक दंडाधिकारी के कोर्ट का लगे बम होखे के खबर पसर गइल. आनन फानन में पुलिस पूरा इलाका के अपना घेरा में ले लिहलसि आ मुजफ्फपुर से बम निरोधक दस्ता बोला लिहल गइल. दस्ता चहुँपल त देखलसि कि राखल सामान में कवनो\nभोजपुर के बरघरा में चाचा के हत्या में भतीजा पकड़ाइल\nभोजपुर जिला के आयर इलाका के बरघरा गांव पिछला दिने जयराम सिंह नाम के आदमी के हत्या भइल रहे. एह मामिला में पुलिस मराइल आदमी के भतीजा आ ओकरा एगो संघतिया के पकड़ लिहले बिया. हत्या में इस्तेमाल चाकूओ बरामद भइल बा आ ऊ भतीजा आपन कुसूरो सकार लिहले बावे. बतावल जात बा कि झगड़ा\nदाउदपुर मिसिर टोला में दू गो लइकियन के पोखरा में डूबला से मौत\nसारण जिला के दाउदपुर इलाका के नसीरा पंचायत के मिसिर टोला में दू गो लइकी शुक का दिने पोखरा में डूब गइली सँ. बाद में दुनु के लाश गाँव वाले बाहर निकललें. मौका पर आइल पुलिस दुनु लाश के पोस्टमार्टम करावे खातिर ले के चल गइल.\nमढ़ौरा के सिल्हौड़ी में एगो आदमी बिजली के करंट से मरल\nसारण जिला के मढ़ौरा इलाका के शिल्हौड़ी में बियफे के रात पोल पर टूट के गिरल बिजली के तार में बहत करंट के चपेटा में अइला से एगो आदमी के मौत हो गइल आ दु गो मेहरारु झउँसा गइल बाड़ी सँ. घवाहिलन के अस्पताल में भरती करा दिहल गइल बा.\nछप्पन कॉलेजन के परीक्षाफल रोकलसि गोरखपुर विश्वविद्यालय\nदीनदयाल उपाध्याय गोरखपुर विश्वविद्यालय से जुड़ल छप्पन गो कॉलजेन के परीक्षाफल एह ले रोक दिहले बा विवि प्रशासन कि एह कॉलेजन के ओर से अनुसूचित जाति/ जनजाति वर्ग के विद्यार्थियन के परीक्षा शुल्क जमा नइखे कइल गइल. एह चलते पन्द्रह हजार विद्यार्थियन के भविष्य खराब होखत बा.\nजेपी विश्वविद्यालय कुलपति का मुँह पर करीखा पोताइल\nराजद के छात्र संगठन पिछला बियफे कादिने जयप्रकाश विश्वविद्यालय के कुलपति के मुंह पर करीखा पोत दिहलें. कुलसचिवो का मुँह पर करीखा लगावल गइल. राजद के ई छात्र कार्यकर्ता माँग करत रहलें कि छात्र संघ के चुनाव करावल जाव, कॉलेज में शिक्षकन के वैकल्पिक व्यवस्था कइल जाव आ विश्वविद्यालय परिसर में जेपी के मूर्ति लगावल\nगोरखपुर में सेना बहाली १७ अगस्त से\nदू साल बाद फेरु गोरखपुर में सेना बहाली होखे वाला बा जवन १७ अगस्त से २६ अगस्त ले चलावल जाई. एह बहाली में गोरखपुर का अलावे वाराणसी, चंदौली, भदोही, देवरिया आ मऊ के नवही शामिल हो सकीहें. बहाली रैली राजही कैंप मैदान पर होखी आ बड़हन भीड़ होखे के संभावना के चलते सुरक्षा के पूरा\nबलिया के बापूभवन में फूलन सेना के सभा\nकाल्हु बलिया टाउन हाल बापू भवन में फूलन सेना फूलन के बलिदान दिवस मनवलसि. कार्यक्रम में कहल गइल कि फूलन के कातिलन के बकसल ना जाई आ एकर बदला ले के रहल जाई. एह सभा के फूलन सेना के अध्यक्ष गोपाल निषाद, कौमी एकता दल के अफजाल अंसारी, आ भासपा के ओमप्रकाश राजभर संबोधित कइलें.\nमंत्री बनला का बाद पहिला बेर बलिया आइल नारद राय के स्वागत में बड़हन भीड़ उमड़ल\nबलिया विधायक नारद राय यूपी के कैबिनेट मंत्री बनला का बाद पहिला बेर बलिया अइलें त उनुका स्वागत में उमड़ल भीड़ से जगहे जगह जाम लाग गइल. जानकार लोग बतावत बा कि आजु ले बलिया में कवनो नेता के अइसन स्वागत ना भइल रहे. एह भीड़ भाड़ में एक बेर नारद राय चक्कर खा गिर\nसिवान में मोटरसाइकिल चोर परेशान कर दिहले बाड़न स\nसिवान में हर महीना नाहियो त पचीस तीस गो मोटरसाइकिल चोरी होते रहेला बाकिर पिछला दिने एके रात में चोर चार गो मोटरसाइकिल चोरा लिहले स. चोरी के मुकदमा दर्ज होत जाला बाकिर विवेचना से कुछ निकले ना.\nबक्सर जिला के जोगिया पंचायत के मुखिया का गाड़ी पर पथराव\nकाल्हु बक्सर जिला के ब्रह्मपुर इलाका का गरहथा गाँव का लगे जोगिया के मूखिया के स्कार्पियो पर कुछ लोग हमला बोल दिहल आ लाठी डंडा से गाड़ी के थूर दिहल. संजोगे रहल कि गाड़ी में बइठल लोग के चोट ना आइल काहे कि तबले पीछे से आवत पुलिस के गाड़ी हालात पर काबू पा लिहलसि.\nसुप्रीम कोर्ट लड़िकियन के शादी के उमिर तय कइल मुश्किल बतवलसि\nएगो याचिका पर फैसला सुनावत सुप्रीम कोर्ट कहलसि कि लड़िकियन के शादी लायक कवनो खास उमिर तय कइल बहुत मुश्किल के बात होखी. कवनो उमिर हर केस में ठीक ना बइठ सकी आ कही ना कहीं कुछ गड़बड़ जरूर रह जाई. असल में महिला आयोग कोर्ट से गोहार कइले रहुवे कि सु्प्रीम कोर्ट एगो हाईकोर्ट\nजरला पर नून छिरिके में लागल बाड़ें कांग्रेसी नेता\nकांग्रेसी नेतवन में होड़ मचल बा कि गरीबन के कतना मजाक बना लेत बा. राज बब्बर के कहना बा कि मुंबई में कवनो आदमी बारह रुपिया में भरपेट भोजन कर सकेला. एकरा बाद रशीद मसूद के बयान आइल बा कि दिल्ली में कवनो आदमी पाँच रुपिया में भरपेट भोजन कर सकेला. बड़े मियाँ त बड़े\nबटला हाउस एनकाउंटर में शहजाद अहमद के दोषी मानल गइल\nबटला हाउस मुठभेड़ कांड में गिरफ्तार अकेला आतंकी आरोपी आजमगढ़ जिला के शहजाद अहमद के साकेत अदालत दोषी मान लिहलसि आ अब सोमार का दिने ओकरा के सजा सुनावल जाई. याद करीं कि 19 सितंबर 2008 का दिने दिल्ली में भइल बटला हाउस मुठभेड़ में दू गो आतंकी मराइल रहले आ दिल्ली पुलिस के स्पेशल\n242 मैनेजमेंट कॉलेजन के एकहू विद्यार्थी ना मिलले\nयूपी के 422 गो एमबीए कॉलेजन में दाखिला ला शुरू भइल काउंसलिंग मे 242 गो कॉलेजन के एको विद्यार्थी ना मिलले जबकि 94 गो कॉलेजन के नाम खातिर एगो से तीन गो ले विद्यार्थी मिल पवलें. पैंतीस गो कॉलेजन के दस से कमे विद्यार्थी मिलल बाड़ें. असल में प्रदेश के शिक्षा के स्तर अतना गिर\nप्रशासन पुलिस से कहलसि कि आरक्षण विरोधियन पर तनिको मुलायमियत नइखे देखावे के\nइलाहाबाद जिला प्रशासन पुलिस के साफ निर्देश दिहले बावे कि लोक सेवा आयोग के परीक्षा में भइल आरक्षण प्रक्रिया में बदलाव का खिलाफ आंदोलन करेवालन पर कवनो तरह के मुलायमियत नइखे देखावे के. एह निर्देश का बाद गिरफ्तार विद्यार्थियन के रिहाई त दूर ओह लोग पर अउरीओ संगीन धारा लगा दिहल गइल बा. एहलोग के\nगाजीपुर के बूढ़ेनाथ महादेव मंदिर के सुन्दरीकरण\nमंगल का दिने हो हल्ला का बीच गाजीपुर जिला के सैदपुर नगर पंचायत के बोर्ड बइठल आ ३६३ लाख के बजट पास कइलसि. एह बजट में बूढ़ेनाथ महादेव मंदिर, सैदपुर ईदगाह, आ संगत घाट के सुन्दरीकरण के अलावा अनेके काम खातिर प्रस्ताव पास कइल गइल. दू गो सभासद एह बइठक के बहिष्कार कइलन. एह लोग\nसिकन्दरपुर का गाँव में एगो आदमी के लाश पेड़ से लटकत मिलल\nसिकन्दरपुर के मिर्जापुर गाँव का नियरा एगो पेड़ पर अवाँया के कमलेश राजभर के लाश बुध का सबेरे लटकत मिलल. बतावल जात बा कि उ अपना मेहरारू के बिदाई करावे अपना साढ़ू का घरे आइल रहुवे बाकिर ओकर बीबी जाए खातिर तइयार ना भइल. देर ले मान मनौव्वल का बाद कमलेश रात में ओहिजे ठहर\nगोपालगंज में कपड़ा व्यवसायी के अपहरण के अनेसा\nगोपालगंज के कपड़ा व्यवसायी नितेश टिबडेवाल मंगल का दिन से गायब बाड़न. बतावल जात बा कि उनुका मोबाइल पर आइल फोन का बाद ऊ समय से पहिलही दुकान बढ़ा के चल दिहलन. ओकरा बाद से उनकर पता ना लागल. मोबाइल पर संपर्क ना हो पावल.बड़ी देर ले ना अइलें त पुलिस के खबर भइल आ


बदमिजाज बयान पर सगरो थूथू होखत बा – टटका खबर\nबदमिजाज बयान पर सगरो थूथू होखत बा\nपिछला दिने जम्मू काश्मीर के पूंछ इलाका में पाकिस्तानी सेना के कायराना हमला में मरल बिहार के चार गो सैनिकन के बिहार सरकार दस दस लाख रुपिया के सहायता के एलान कइले रहुवे. भोजपुर के हरनही गाँव के शहीद शंभूशरण राय के घरे जा के खाद्य आपूर्ति मंत्री श्याम रजक उनका पत्नी के दस लाख रुपिया के चेक सउँपले जवन शहीद के पत्नी सपना देवी के नामे रहल.\nबाकिर शहीद के अंतिम संस्कार का समय सरकार का तरफ से केहू ना रहुवे. अंतिम संस्कार हालांकि राजकीय सम्मान का साथे भउवे.\nएह बीच सैनिकन के शहादत पर बिहार सरकार के मंत्री भीम सिंह के बदमिजाज बयान पर सगरो थूथू होखत बा आ जदयू के लोग माफी माँग मांग के परेशान बा. खुद नीतीशो कुमार के एह बयान खातिर माफी मांगे के पड़ल बाकिर राजनीतिक मजबूरी का चलते मंत्री के बरखास्त करे के हिम्मत नइखे नीतीश में.\nओने छपरा में शहीद प्रेमनाथ सिंह के अंतिम संस्कार रिविलगंज के सेमरिया घाट पर जबकि एकमा थाना के नौतन गाँव के शहीद रघुनंदन प्रसाद के अंतिम संस्कार मांझी के डुमाईगढ़ घाट पर कइल गइल. शहीद प्रेमनांथ सिंह के उनकर चार साल के बेटा आग दिहलसि आ एह संस्कार का समय दुनु जगहा सरकार के कवनो प्रतिनिधि मौजूद ना रहुवे.\nबिहार सरकार के एह रवैया के सगरे आलोचना होखत बा. सरकार कें मंत्री बाद में बहाना बना गइले कि सड़क जाम होखला का चलते ओह लोग के आवे में देर भइल. एह देरी से चहूँपला पर गाँव के लोग ओह लोग के खेद देहुवे.\nTags: नीतीश कुमार, मंत्री के बयान, शहीद\n«« आरा सासाराम इंटरसिटी अगिला हफ्ता से\nआतंकियन पर से मुकदमा हटावे का मुद्दा पर हाईकोर्ट सरकार से सवाल पूछलसि »»


बतकुच्चन १०६ – Anjoria\nApr 17, 2013 बतकुच्चन\nआजु पता ना काहे मन करत बा कि बिर्हनी के छत्ता खरकोंच दी. काहे कि एने कुछ दिन से मधुमाखी के छत्ता चरचा में आ गइल बा. अब मधुमाखियन के भरभरा के निकल पड़े खातिर अतने बहुत बा. बिना कुछ अउर बोललहू लोग भँभोरे निकल पड़ी बाकिर आजु त कहला बिना मनबो ना करब, भोजपुरियन के सुभाव होला कि बात कहेले खर्रा, गोली चले भा छर्रा. ई बात सोरह आना साँच ह कि बाते आदमी के पान खियावेला आ बाते लातो खियावेला. आ एकरा के हमनी बतबनवन से अधिका बस नेतवे बूझ सकेलें एह बात के. अब अतना भूमिका का बावजूद आजु कहे से पहिलही हम माफी माँग लिहल चाहत बानी. काहे कि आजु जाने अनजाने कूछ ना कुछ अइसन कहा जाई जवना के हो सकेला कि सभ्य श्लील समाज पसंद ना करे. बाकिर चूंकि ई स्तंभ… एक मिनट रुकीं. स्तंभ खातिर कवनो भोजपुरी शब्द सोचें दीं. दियरखा कइसन रही एह ला? पहिले का जमाना में दीवालन में दियरखा बनावल जात रहे. दियरखा माने जहाँ दिया रखाव. अखबार भा पत्र पत्रिकन का संदर्भ में स्तंभ आ दियरखा में बहुते कुछ एक जइसन मिल सकेला. दियरखा में रोज दिया बार के राखल जात रहे त स्तंभ में कवनो ना कवनो लेख टंगात टुंगात रहेला. हँ त आजु हम ऊ बात दोहरावल चाहत बानी जे पिछला दिने महाराष्ट्र के उपमुख्यमंत्री बड़ा ताव में कहले रहलन. कहल त जाला कि बिना बिचारे जो करे सो पाछे पछताय, काम बिगाड़े आपना, जग में होत हँसाय. त बिना बिचरले कुछ कइल आ बिना बिचरले कुछ कहल एके जइसन होला. काम त ओकर बिगड़हीं के बा दुनिया ओकरा पर हँसी भा थूकी से उपर से. हँ त नेता जी ताव में कह त गइलन कि नहर में पानी नइखे त हम का करीं? जा के ओहिजा सूसू करीं.? कहले त कुछ अउर रहलन बाकिर ओकरा के एहीजा दोहरावल जरूरी नइखे काहे कि “सूसू” से ऊ शब्द सभका यादो आ जाई आ हमरा बोलहू के ना पड़ी. हँ त पवार साहब कह त दिहलन सूसू वाली बात बाकिर बाद में ना त उगिलते बनत बा ना घोंटते. मौका गरम देख एगो दोसर नेता ओहू ले बेसी खराब बयान दे दिहलन कि अबकी जनता मत मत दी उनका के. बस मूत दिहला के काम बा उनका नाम पर. कुछ लोग कहल कि सत्ता के मद में मातल नेता के मुँह से अइसने कूछ निकले के उमेद कइल जा सकेला. आ उनकर हाल ई बा कि माफी माँगत माँगत परेशान हो गइल बाड़न बाकिर केहू सुने के तइयार नइखे. वइसहीं जइसे मधुमाखी के छत्ता खरकोंच दिहला का बाद भँभोरइला से बाचे खातिर कतनो जतन बेकार हो जाला. बाकिर जेकर पेशे होला मधुमाखी के छत्ता खरकोंचे के, से ऊ एगो मोट कम्मर लपेटले रहेला. राजा जमींदारन का जमाना में फेंकू राजा भा जमींदार अपना मुँह से निकलल बात के रफू करे खातिर रफूगर राखत रहुवे जवना के आजु का जमाना में स्पिन मास्टर कहल जाला. स्पिन मास्टर के काम होला कि बात के अतना घूमा दीं कि बतकुच्चन फेल हो जाव. सबसे पहिले बयान आइल रहे कि देश के तुलना हाथी से ना कर के मधुमक्खी के छत्ता से करे के चाहीं. सामने वाला नेता तुरते बात पकड़ लिहलन आ कह दिहलन कि देश जेकरा ला मधुमाखी के छत्ता होखे त ओकरा ला, हमरा ला त ई माई समान हियऽ, भा ओहू ले बढ़ के. एगो तिसरका नेता कह दिहलन कि मधुमाखी के छत्ता का बारे में कुछ ना कहीहें काहे कि शहद केकरा ना चाहे? अब आप सभे मधुमक्खियन के एह छत्ता के महल शुरू कर दीं. महल महले ना मथलो खातिर इस्तेमाल होला भोजपुरी में. सब बात हमहीं कह दीं त बतकुच्चन के आनन्द खतम हो जाई. अरधो कहे त सरबो बूझे, सरबो कहे त बरधो बूझे.\nOne thought on “बतकुच्चन १०६”\nबहुत नीमन से बतकुच्चन में बतकुच्चन के छाता भाभोराइल बा ,


भोजपुरी पट्टी से, 13 मार्च 2018, मंगल – टटका खबर\nभोजपुरी पट्टी से, 13 मार्च 2018, मंगल\nआनन्द अग्रवाल अपना समर्थकन संग सपा से किनारा कइलन\nलखनऊ 13 मार्च(वार्ता). समाजवादी गोल के व्यापार सभा के अध्यक्ष आनन्द अग्रवाल समेत कई नेता आजु अपना पद से इस्तीफा दे दिहलें. एह लोग के कहना बा कि सपा व्यापारी वर्ग आ वैश्य समाज के अनदेखी करत बिया. एह लोग के इहो शिकायत बा कि बसपा से गठबन्हन काहे कइलसि सपा गोल. तिसरे नरेश अग्रवाल के राज्य सभा टिकट काटि के साबित कर दिहलसि कि ई वैश्य आ व्यापारी समाज विरोधी हवे.\nकरंट लगला से माई बेटा मरले\nआरा 13 मार्च (वार्ता). भोजपुर जिला के बड़हड़ा प्रखंड के चंदा केवटिया गांव में खेल का दौरान दू बरीस के लडि़का के करंट लाग गइल. ओकर महतारी विमला देवी (30) बचावे अइली त उहो करंट का चपेटा में आ गइली आ दुनु के ओहिजे मौत हो गइल.\nकुशीनगर सड़क हादसा में नवही के मौत\nकुशीनगर, 13 मार्च (वार्ता). कुशीनगर के पटहेरवा इलाका में आजु भइल सड़क हादसा में एगो नवही के मौत हो गइल. बतावल जात बा कि गोपालगंज(बिहार) के विश्वम्भरपुर इलाका के बलुवन सागर निवासी अजीत आ अंकित सबेरे मोटरसाइकिल से अपना कॉलेज लबनिया जात रहलें. राहे में एगो दूध सप्लाई करे वाला वाहन ओह लोग के पीछे से धक्का मार दिमंगहलसि. एह हादसा में अजीत के ठाँवे पर मौत हो गइल. अंकित गम्भीराह घवाहिल हो गइल बा. ओकरा के तमकुहीराज सामुदायिक स्वास्थ्य केन्द्र से पडरौना जिला अस्पताल रेफर क दिहलें डॉक्टर. मौका पर चहुंपल पुलिस दूध वाहन के जब्त करत चालक के हिरासत में ले लिहले बिया.\nविधान परिषद से पारित ना हो पावल यूपीकोका विधेयक\nलखनऊ 13 मार्च (वार्ता). उत्तर प्रदेश विधानसभा से पारित भइला का बाद विधान परिषद में आइल प्रदेश संगिठत अपराध नियन्त्रण विधेयक, 2017 (यूपीकोका) पारित ना हो पावल. विधानमण्डल के शीतकालीन सत्र में पारित एह विधेयक के विधान परिषद प्रवर समिति के भेज दिहल् रहल. ओहिजा आइल संशोधन प्रस्ताव गिरला का बाद विधेयक के फेरु परिषद में पेश कइल गइल बाकिर विपक्षी बहुमत वाला विधान परिषद एकरा के पारित ना\nसोनभद्र में महिला के लाश मिलल\nसोनभद्र 13 मार्च (वार्ता). सोनभद्र के रार्बट्सगंज इलाका में टीसन का लगे एगो औरत के क्षत विक्षत लाश मिलल बा. लाश के पहचान मिर्जापुर जिला के मड़िहान निवासी गुड्डू के पत्नी सोनी (35) का रूप में भइल बा. गुड्डू के मकान मालिक रमेश कुमार के कहना बा कि मरद मेहरारु दुनु दस दिन पहिले घर से गइल रहलें आ फेरु वापिस ना अइलें.\nपटना मेट्रो रेल परियोजना के काम एही साल शुरु हो जाई\nपटना 13 मार्च (वार्ता). विधानसभा में बिहार के नगर विकास अउर आवास मंत्री सुरेश शर्मा बतवलें कि पटना मेट्रो रेल परियोजना के काम एही साल शुरु हो जाई. केंद्र सरकार के नया दिशा-निर्देश का हिसाब से रेल इंडिया टेक्निकल एंड इकोनॉमिक सर्विस (आरआईटीईएस) अउर पटना के भारतीय प्रौद्योगिकी संस्थान (एनआईटी) पटना मेट्रो रेल परियोजना ला नया विस्तृत परियोजना रिपोर्ट (डीपीआर) तइयार करत बाड़ें.\nनवही के गरदन रेत के हत्या\nछपरा 13 मार्च (वार्ता). सारण जिला के रिविलगंज इलाका के एकनिवास गांव के अवधेश राय के कुछ अपराधी मिल के उनुकर गरदन रेत के हत्या कर दिहलें. हत्या कवना कारण भइल से अबहीं पता नइखे चलल.\nएसबीआई ग्राहक सेवा केन्द्र के कर्मचारी से दू लाख के लूट\nसिवान 13 मार्च (वार्ता). सिवान जिला के एमएचनगर इलाका के हाताधनौती गांव का नियरा कुछ अपराधी एसबीआई ग्राहक सेवा केन्द्र के कर्मचारियन से दू लाख रुपिया लूट लिहले. पुलिस से पता चलल बा कि उसरी गांव के निवासी आ एसबीआई ग्राहक सेवा केन्द्र के संचालक शेख मेराज के दू गो कर्मचारी राकेश कुमार आ रजनीश मिश्रा ग्राहक सेवा केन्द्र से दू लाख रुपिया ले के चकरी बाजार के ग्राहक सेवा केन्द्र जात रहलें जब हाताधनौती गांव का नियरा दू गो मोटरसाइकिल से आइल चार गो बदमाश रुपिया लूत लिहले.\nसंतकबीरनगर में सड़क हादसा में एक आदमी के मौत, दुसरका घाहिल\nसंतकबीरनगर 13 मार्च (वार्ता). महुली इलाका के कंचन भैंसही गाँव के 20 बरीस उमिर के देवेन्द्र त्रिपाठी मोटर साइकिल से धनघटा इलाका के सेमरडांड़ी गांव में अपना बहिन का घरे गइल रहलन. ओहिजा से लवटत घरी 19 बरीस के उनुकर भगीना राजन पाण्डेय साथे आवत रहे. एही दौरान खलीलाबाद-धनघटा मार्ग पर निबिहवा पोखरा का लगे एगो तेज रफ्तार वाहन उनुका के धक्का मार दिहलसि. दुनु जने घवाहिल हो गइलें त लोग जिला अस्पताल ले गइल जहाँ इलाज के दौरान देवेन्द्र के मौत हो गइल आ राजन के बीआरडी मेडिकल कालेज गोरखपुर रेफर क दीहल गइल बा.\nसिद्धार्थनगर में नेपाली युवक 20 लाख रूपिया का साथे गिरफ्तार\nसिद्धार्थनगर 13 मार्च (वार्ता). नेपाल सीमा से सटल सिद्धार्थनगर जिला के अली गढ़वा कस्बा में काल्हु राति सशस्त्र सीमा बल के जवान सीमा पार क के घुसल एगो नेपाली नवही के ध लिहलें. नेपाल के कपिलवस्तु जिला के पकड़ी थाना के जमुनी गांव के विंध्याचल मान के एह नेपाली का लगे से 20 लाख नेपाली रुपिया बरामद भइल बा.\nयूपी से राज्यसभा ला दाखिल एगो निर्दलीय के परचा खारिज\nलखनऊ,13 मार्च (वार्ता). उत्तर प्रदेश से राज्यसभा के दस गो सीट ला भराइल परचन में से एगो महेश चन्द्र शर्मा के परचा खारिज क गीहल गइल बा. इनका परचा में कवनो विधायक के नाम बतौर प्रस्तावक ना रहुवे. अब 13 उमीदवार चुनाव मैदान में बाड़ें आ भाजपा के कहना बा कि ओकर दू गो उमीदवार आपन परचा वापिस ले लिहें.\nबिहार के मुख्य सचिव के गिरफ्तारी के मांग लेके हंगामा\nपटना 13 मार्च (वार्ता). बिहार के मुख्य सचिव अंजनी कुमार सिंह का खिलाफ चारा घोटाला के एगो मामिला में प्राथमिकी दर्ज भइला का बाद विपक्ष उनुका के गिरफ्तार करे के मांग करत आजु हंगामा कइलसि. विधानसभा में कार्यवाही शुरू होखते राजद विधायक मुख्य सचिव अंजनी कुमार सिंह के पद से हटावे आ गिरफ्तार करे के मांग ले के हंगामा करे लगले. बाद में सभाध्यक्ष का कहला पर ई लोग शांत भइल आ कार्यवाही चले दीहल,\nबस्ती में एगो महिला का लगे से गांजा बरामद\nबस्ती 13 मार्च (वार्ता) . बस्ती के शहर कोतवाली इलाका के जिगना गांव के रहे वाली सुमित्रा का लगे से पुलिस डेढ़ किलो गांजा आ 50 हजार रूपिया नकद बरामद करत ओह औरत के गिरफ्तार क लिहलसि. बतावल जात बा कि ई महिला तस्कर ढेर दिन से एह धंधआ में लागल रहुवे.\nTags: आनन्द अग्रवाल, कुशीनगर, गोपालगंज, छपरा, पटना मेट्रो, बस्ती, बिहार, मुख्य सचिव, राज्यसभा चुनाव, संतकबीरनगर, सपा, सिद्धार्थनगर, सिवान, सोनभद्र


ⓘ कथौर गाँव, धरहरा, मुंगेर .. सूचना | यह क्या है?\nⓘ कथौर गाँव, धरहरा, मुंगेर ..\nⓘ कथौर गाँव, धरहरा (मुंगेर)\nWikipedia: कथौर गाँव, धरहरा (मुंगेर)\nधरहर, मगर, कथवधरहरमगर, कथौर गाँव, धरहरा (मुंगेर), मुंगेर जिला के गाँव. कथौर गाँव, धरहरा (मुंगेर),\nधरहर कथवधरहरमगर मगर मुंगेर जिला के गाँव. कथौर गाँव, धरहरा (मुंगेर) कथौर गाँव, धरहरा (मुंगेर)\nमुंगेर जिला के गाँव लकड़ापतल गाँव, धरहरा मुंगेर कथौर गाँव, धरहरा मुंगेर कमरगावन गाँव, संग्रामपुर मुंगेर. महगनवन गाँव, धरहरा, मुंगेर. Возможно, вы имели в виду:. 2016@i Gazette of India. मुंगेर जिला के गाँव महगनवन गाँव, धरहरा मुंगेर कथौर गाँव, धरहरा मुंगेर कमरगावन गाँव, संग्रामपुर मुंगेर कमरैन गाँव. लकड़ापतल गाँव, धरहरा, मुंगेर. मुंगेर जिला के गाँव. यूको बक, कोिहमा शाखा, कोिहमा 797001. नगालड. 726. 0320916. िच गांव. ाम और डाक िचड़गाँव, िज़ला िशमला, िपन 171208. िहमाचल धरहरा. ाम और डाक धरहरा, िजला मुंगेर 811303. िबहार. 773. 0320970. राउरकेला से टर.78. राउरकेला से टर78, सु दरगढ़ 569003. ओिडशा नशेमन रसाट, कथौर, जगदीशपुर, लखनऊ 227817. उ रा देश. पौनराचक धरहरा, मुंगेर, बिहार स्थित एक गाँव है।.


खबर भोजपुरी में (मंगल, 30 दिसंबर 2014) – टटका खबर\n(सोमार, 29 दिसंबर के खबर)\nसोमार 29 दिसंबर का दिने नयी दिल्ली में ‘मेक इन इंडिया’ कार्यशाला के संबोधित करत पीएम मोदी.\nविकास के काम ला जमीन अधिग्रहण कइल आसान बनावे वाला भूमि अधिग्रहण कानून पर अध्यादेश के केन्द्र सरकार सोमार का दिने मंजूरी दे दिहलसि. एहमें जमीन लिहल आसान बना दिहल गइल बा बाकिर मुआवजा आ पुनर्वास का मामिला में कवनो कमी नइखे कइल गइल. अब रेल, सड़क समेत तेरह तरह के परियोजनो के एहमें शामिल क लिहल गइल बा जवन पहिले शामिल ना रहे.\nपहली जून 2014 ले बनल दिल्ली के सगरी अनियमित कालोनियन के केन्द्र सरकार नियमित करे के मंजूरी दे दिहलसि. कांग्रेस के कहना बा कि चुनाव देख के अइसन फैसला लिहल गइल बा. एह बदलाव से दिल्ली के 895 कॉलोनियन में रहे वाला करीब साठ लाख लोग के फायदा होखी आ ओह लोग के बिजली पानी सड़क के सुविधा मिल पाई.\nपाकिस्तान में अदालत से मुंबई हमला के मुख्य आरोपौ आ अंतरराष्‍ट्रीय स्‍तर पर नामजद आतंकवादी जकीउर्र रहमान लखवी के रिहाई पर आपम चिंता जतावे ला भारत में पाकिस्तानी राजदूत के बोला के बता दिहल गइल.\nबेंगलूरू के चर्च स्ट्रीट में अतवार का दिने भइल बम विस्फोट के जांच के जिम्मा विशेष जांच दल के सँउपल गइल बा. एकरा के आतंकी हमला बतावल जात बा आ कहल जात बा कि कवनो बड़ हमला करे के तइयारी देखे ला एह बम विस्फोट के अंजाम दिहल गइल बा.\nजम्मू-कश्मीर में सरकार बनावे का बारे में अबही ले कवनो सहमति नइखे बन पाइल बाकिर बुध का दिने पीडीपी आ बियफे का दिने भाजपा राज्यपाल से मिल के आपन योजना बतइहें. पेंच फॅसल बा मुख्यमंत्री पर आ कश्मीर के नेता नइखन चाहत कि जम्मू के कवनो हिंदू के मुख्यमंत्री बने दिहल जाव. कांग्रेसो भाजपा के रोके का नाम पर एह में सुर मिलावत बिया. हो सकेला कि एक तरफ भाजपा रह जाव आ बाकी सगरी दल एकजुट हो जास. भाजपा एही के रोके में लागल बिया आ नइखे चाहत कि एह तरह के माहौल बने.\nदेश भर में आमिर खान के फिलिम पीके का खिलाफ माहौल बने लागल बा. एह फिलिम में हिन्दू धर्म आ भगवान शिव का खिलाफ आपत्तिजनक सीन देखावल गइल बा. बाकिर सेकूलर मीडिया एकरा के अभिव्यक्ति के आजादी से जोड़त बाड़े. जबकि इहे मीडिया आ इहे लोग मुस्लिम भा ईसाईयन का खिलाफ कवनो बात के ई आजादी ना देसु.\nमुंबई शेयर बाजार सोमार का दिने सेंसेक्स में 154 अंक के आ निफ्टी में 46 अंक के बढ़त ले के बंद भइल.\nप्रधानमंत्री नरेन्द्र मोदी अपना सांसद क्षेत्र विकास निधि से वाराणसी छावनी आ काशी रेलवे टीसनन पर बेंच लगावे खातिर 38 लाख 93 हजार रुपिया के मंजूरी दिहले बाड़न.\nमेलबर्न में भारत के पूरा टीम 465 रन बना के आउट हो गइल आ बाद में खेले आइल ऑस्ट्रेलिया9विकेट पर 318 रन बना के आपन दुसरका पारी खतम घोषित क दिहलस. आब भारत का सोझा जीते खातिर 384 रन बनावे के निशान मिलल बा.\nसोमारो का दिने समूचा उत्‍तर भारत में शीतलहर जारी रहल. उत्‍तर प्रदेश में ठंड आ कुहा का चलते भइल हादसा में नाहियो त सवा सौ लोग के मौत हो चुकल बा.\nसिद्धार्थनगर जिला में सोमार से तीन दिन के कपिलवस्तु महोत्सव शुरू हो गइल. विधानसभा अध्यक्ष माता प्रसाद पाण्डेय भगवान बुद्ध के बचपन के जगह कपिलवस्तु में स्तूप\nपूजन कइ के महोत्सव के शुरुआत कइलन. भाजपा सांसद जगदम्बिका पाल अउर देश-विदेश से आइल करीब डेढ़ सौ बौद्ध भिक्षु लोग स्तूप के पैकरमा आ पूजा कइल.\nभभुआ के डीएसपी निर्मला कुमारी ओहिजा के एसपी पुष्कर आनंद पर शरीरिक शोषण के आरोप लगवले बाड़ी. कहले बाड़ी कि थाना में एफआईआर दर्ज करा के एसपी का खिलाफ कार्रवाई कइल जाव. कहले बाड़ी कि शादी करे के झाँसा दे के तीन साल से ऊ उनकर शारीरिक शोषण करत बाड़न. आ अब जब शादी करे के दबाव बनवली त अभद्र व्यवहार करत बाड़न. ओने पुलिस अधीक्षक पुष्कर आनंद एह आरोप के गलत बतावत बाड़न.\nरोहतास जिला के दरिगांव थाना के चन्द्रवंशी नगर में दहेज खातिर एगो कनिया के हत्या करे के आरोप लगावल गइल बा. थाना में मुकदमा दर्ज हो गइल बा.\nसारण जिला के जनता बाजार थाना के लहलाद गांव से हथियार साथे एगो अपराधी के पुलिस गिरफ्तार कइलस.\nमहाराजगंज के सांसद जर्नादन सिंह सिग्रीवाल दस करोड़ इक्यावन लाख रुपिया के लागत से बने वाली महाराजगंज-बसंतपुर सड़क के शिलान्यास सोमार का दिने कइलन.\nजौनपुर के एगो कपड़ा आ सिगरेट व्यवसायी के आञ लाख रुपिया बैंक में जमा करे जात मुनीम शरद कुमार मिश्र के अटाला मस्जिद के ठीक सोझा कुछ बदमाश घेर के रुपिया छीने लगले. विरोध कइला पर ऊ बदमाश सब शरद के गोली मार के घवाहिल क दिहले आ रुपिया के बैग छीन के भाग परइले. दू बरीस पहिले शरद मिश्र के भाईयो के बदमाश गोली मार के हत्या क दिहले रहले आ उनुका के लूट लिहले रहले. ऊ एगो दोसरा व्यवसायी किहाँ मुनीम रहले.\nबलिया के टाउन हाल बापू भवन में विहिप के स्वर्ण जयन्ती समारोह मनावल गइल जवना ला अनेके स्कूल के विद्यार्थी सांस्कृतिक कार्यक्रम पेश कइले. सबले शानदार प्रस्तुति नागाजी सरस्वती शिशु मन्दिर के रहल.\nबलिया के चिंतामणि गाँव में एगो अठारह बरीस के लईकी अतवार के रात फाँसी लगा के जान दे दिहलसि. एकर पता तब लागल जब ओकर दादा खाना खाए खातिर ओकरा के आवाज दिहलन. जब ऊ ना बोलल त दरवाजा तूड़ के देखल गइल कि लईकी पंखा में दुपट्टा बान्ह के फाँसी लगा लिहले बिया. एह खुदकुशी के कारण अबही पता नइखे चलल.\nगाजीपुर के जमनिया में अपना पड़ोस में रहे वाली एगो लईकी से दू साल से कुकर्म करत आवत अधेड़ के तब गिरफ्तार क लिहल गइल जब दुसरका बेर पेट रहला का बाद ओकरा के गिरवावे का फेर में रहे. पहिलका बेर दवाई खिया के पेट गिरा दिहले रहुवे.\nचंदौली जिला में अपना के मरद मेहरारू बतावत एगो जोड़ी बच्चा पैदा करवला का बाद रात में नर्सिंग होम से चुपे चोरी निकल भगले. नर्सिंग होम का तरफ से थाना में शिकायत दर्ज करा दिहल गइल. बाद में इस्लामाबाद मुहल्ला के एगो इनार का लगे नवजात लइका मिलल त भेद खुलल कि नर्सिंग होम में ओकर महतारी दाई के हजार रुपिया देत रहुवे ओह बचवा के मुआ देबे ला.\nTags: News in Bhojpuri, खबर भोजपुरी में, गाजीपुर, चंदौली, जौनपुर, बलिया, रोहतास, सारण


नीतीश के शपथ ग्रहण समारोह – Anjoria\nनीतीश के शपथ ग्रहण समारोह\nNov 26, 2010 नीतीश मंत्रिमण्डल, बिहार सरकार, शपथ ग्रहण समारोह\nआजु उपरि बेरा पटना के गाँधी मैदान में राज्यपाल देवानंद कुंवर नीतीश कुमार के बिहार के 32वां मुख्यमंत्री का रूप में अउर भाजपा के सुशील कुमार मोदी के उपमुख्यमंत्री के रूप में पद आ गोपनीयता के शपथ दिअवलें. साथ ही साथ जदयू के 18 आ भाजपा के 10 विधायकन के मंत्री पद के शपथ दिआवल गइल. जदयू का तरफ से विजय कुमार चौधरी, बिजेंद्र प्रसाद यादव, नरेंद्र सिंह, रमई राम, हरि प्रसाद साह, भीम सिंह, रेणू कुमारी, जीतन राम मांझी, दामोदर राउत, पूर्व महाधिवक्ता पीके शाही, शाहिद अली खान, श्याम रजक, प्रवीण अमानुल्लाह, नीतीश मिश्र, अवधेश प्रसाद कुशवाहा, आ गौतम सिंह रहलें जबकि भाजपा का ओर से नंद किशोर यादव, चंद्रमोहन राय, अश्विनी कुमार चौबे, जनार्दन सिंह सिग्रीवाल, गिरीराज सिंह, सत्यनारायण आर्य, रामाधार सिंह, सुखदा पांडेय, आ सुनील कुमार उर्फ पिंटू रहलें. विभाग के बँटवारा अबहीं नइखे भइल.\nटटका खबर, शुक, २६ नवम्बर\nटटका खबर, शनिचर, २७ नवम्बर\nOne thought on “नीतीश के शपथ ग्रहण समारोह”\nLeaveaReply to drjpsingh\tCancel reply


21 Mar 2015 - 02 May 2019\n1994 में दुनिया में मनुस्य जनसंख्या क बितरण\nजनसंख्या कौनों भी जीव जंतु की की प्रजाति की सगरी सदस्यन के गिनती के कहल जाला। हालाँकि, आम बोलचाल की भाषा में एकर मतलब मनुष्य की जनसंख्या से लिहल जाला जेकरी तहत ई गिनती बतावल जाला कि कौनों भी क्षेत्र में कुल केतना लोग निवास करत बाटे। जनसंख्या के गिनती कइले के जनगणना कहल जाला। अलग-अलग देस में ई अलग-अलग समय बिता के होला। भारत में ई हर दस साल पर होला, पाछिली बेर २०११ में जनगणना भइल रहे। एह समय भारत क कुल जनसंख्या 1,210,569,573 बाटे (2011 की जनगणना की हिसाब से)।\nजनगणना मने होला कौनों भी क्षेत्र में एगो प्रजाति वाला सभ परानिन के गिनती कइल। आमतौर पर एकर उपयोग आदमिन की गिनती खातिर कइल जाला बाकी ई एगो ब्यापक शब्द बाटे आ अउरी दूसरी परानिन की गिनती खातिर भी इस्तेमाल होला।\nबिस्व क जनसंख्या\n2011 में भारत क जनगणना\nई लेख एगो आधार (stub) लेख बाटे। बेहतर जानकारी दे के एह पन्ना के बढ़ावे में विकिपीडिया के मदद करीं।\n↑ "Population". Biology Online. तारीख 17 जनवरी 2015 के उतारल गइल.\n↑ "Definition of population (biology)". Oxford Dictionaries. Oxford University Press. तारीख 17 जनवरी 2015 के उतारल गइल.acommunity of animals, plants, or humans among whose members interbreeding occurs\n↑ "India at Glance - Population Census 2011". Census Organization of India. 2011. तारीख 17 जनवरी 2015 के उतारल गइल.\nविकिमीडिया कॉमंस पर सम्बंधित मीडिया बाटे Demography पर।\n"https://bh.wikipedia.org/w/index.php?title=जनसंख्या&oldid=136042" से लिहल गइल\nविकिडेटा पर ठीक एक्के नियर कड़ी कि साथ कॉमन्स श्रेणी\nतुरंत भइल बदलाव\nहाल के घटना सब\nअनुवाद खातिर लेख\nपन्ना के जानकारी\nकड़ी संपादन करीं\n२५ जनवरी २०१५ के ०७:२४ पर ए पन्ना पर अन्तिम बेर बदलाव भइल।


inder's Page - JaiBhojpuri.com\nBlog PostsDiscussionsEventsGroupsPhotosPhoto AlbumsVideos inder's Likes Inder's Friends\nView All inder's Page\nशशि कुमार सिंह (SHASHI) leftacomment for inder"प्रणाम आ जय भोजपुरी\nजय भोजपुरी"Oct 13, 2012Ashutosh Ranjan leftacomment for inder"जनमदिन के बहुत बहुत बधाई आ शुभकामना......."Oct 13, 2010नबीन भोजपुरिया ( NB ) leftacomment for inder"इन्दर जी प्रणाम आ जय भोजपुरी\nजय भोजपुरी जिया भोजपुरी चला जीरादेई"Oct 13, 2010inder updated their profileJul 19, 2010जय भोजपुरी leftacomment for inder"प्रणाम ,जय भोजपुरी\nराउर आगमन के दिल से स्वागत बा राउर विश्व के सबसे बड़ भोजपुरी के परिवार में,जय भोजपुरी परिवार सिर्फ इन्टरनेट पर लोगन के मेल मुलाकात के ही जरिया नइखे रही गइल, जय भोजपुरी परिवार भोजपुरिया और भोजपुरी के बारे में जाने के इच्छा रखे…"Jul 17, 2010inder is attending Team Admin's eventजय भोजपुरी परिवार, प्रथम स्थापना दिवस समारोह at New DelhiJuly 17, 2010 from 3pm to 8pmजय भोजपुरी के सफलता के एक साल पूरा भइला के उपलक्ष्य में जय भोजपुरी परिवार के वर्षगांठ समारोह दिल्ली में करे के प्रस्ताव बा. चूंकि 14 जुलाई 2010 के दिन बुधवार पडत बा, एह वजह से परिवार के सदस्य लोगन के सुविधा खातिर कार्यक्रम 17 जुलाई 2010 (दिन शनिवार) के शाम3बजे से 8 बजे तक प्रस्तावित बा.समारोह स्थल:राजेंद्र भवन२१० दीन दयाल उपाध्याय मार्गITO, नई दिल्ली 110002See MoreJul 16, 2010 45\ninder is nowamember of JaiBhojpuri.comJul 16, 2010 Welcome Them! RSS\nAt 3:05pm on October 13, 2012, शशि कुमार सिंह (SHASHI) said… प्रणाम आ जय भोजपुरी\nजय भोजपुरी At 9:36pm on October 13, 2010, Ashutosh Ranjan said… जनमदिन के बहुत बहुत बधाई आ शुभकामना....... At 8:43pm on October 13, 2010, नबीन भोजपुरिया ( NB ) said… इन्दर जी प्रणाम आ जय भोजपुरी\nजय भोजपुरी जिया भोजपुरी चला जीरादेई At 11:21pm on July 17, 2010, जय भोजपुरी said… प्रणाम ,जय भोजपुरी


एन. डी. देहाती: October 2010\nमोटी चमड़ी , मोटी दमड़ी मोट नोट के माला !\nउनकर लोगवा उन्हें पेन्हावल , दूसरा के काहे दुखला !!\nनोट पर टिकेट , नोट पर सत्ता ! नोट नहीं कट जाई पत्ता !!\nनोट पर कुर्सी नोट पर बत्ती ! नोट नहीं त लत्ता-मुक्की !!\nनोट के खोट न समझ बाबु ! नोट खातिर जन मराला !!\nनोट के चंदा, नोट के धंधा ! नोट करावे कम भी गन्दा !!\nनोट पर साधू, नोट पर संत ! नोट पर चोर-उचक्का लंठ !!\nनोट लक्ष्मी के स्वरूप ह ! नोट के चहुओर बा बोलबाला !!\nनर्वदेश्वर पाण्डेय 'देहाती'\nएक दिन कS चांद.............\nथाली सजा के हमार आरती उतारत रहली, आ हम गुनगुनाये लगलीं- जनम-जनम का साथ है हमारा तुम्हारा...।\nयुग-युग जीअS। आगे इ ना कहि सकेलिन ‘बेटा-पतोहु के लुगरी सीअS’। ‘अलादीन’ के ‘जिन्न’ तूं जिअS सौ साल। हर साल करS एगो नया कमाल, नया धमाल। फिल्मी बोतल से निकाल के जिन्न। नया इतिहास रच दS फिन। हमरी पूर्वांचल में कहल जाला- ‘साठा त पाठा’। तूं आठ साल और खींच के जवान लागेलS। तोहरी अड़सठवां जन्म दिन पर हजारन, लाखन, करोड़न बधाई। बड़ा लोग के करोड़पति बनवलS, तनीं हमरो ओर ध्यान दीतS। तूं वाकई में बालीवुड के ‘शाहंशाह’ हवS। हम तोहरी स्टाइल के फैन लरिकइएं से हईं। जब-तब कवनो सिनेमाहाल में तोहार फिल्म लगेला हमके कवनो ‘दीवार’ चाहे ‘जंजीर’ ना रोंक पावल। ‘आंखे’ त फाड़-फाड़ तोहार फिल्म देखलीं। ए छोरा गंगा किनारे वाला तू अड़सठ में भी छोरा बनल रहS। छरकत रहS। हमार बात मानS। हम्मन के ‘कभी अलविदा ना कहना’। ए ‘डॉन’! जब तूं ‘खई के पान बनारस वाला’ हमरी बन्द बुद्धि के बक्शा खोलवा दिहलS हमहूं बहुत दिन ले दोहरवली तोहार उ लाइन- ‘मेरे अंगने में तुम्हार क्या काम है।‘ ‘चीनी कम’ में बड़ा लोग चासनी चाटल। जीभ अब्बो चटर-पटर करत बा। ‘बागवान’ में तS घर-घर के पुरनिया माई-बाप लोग के आंख खुल गइल। का जमाना आ गइल। बाग के मालिक जवन सींचलस, सोहलस, पललस तवने अपनी फूलन के सुगंध से वंचित हो गइलन। ‘पा’ के आरो तोहके का कहीं? अपना बेटा कS बेटा बनि के फिल्म जगत में एगो नया मानदंड स्थापित कS दीहलS। जीवन में बहुत कुछ मिलल। ‘कभी खुशी कभी गम’ मिलल लेकिन निगम होके ईश्वर से तोहरी लंबी उम्र के प्रार्थना करत हईं। जब ‘कुली’ का चोट लगल रहे तब भी हजार हाथ दुआ खातिर उठल रहे। दूनिया में नायक-खलनायक के अभाव ना बा। अभाव बा तS नेक दिल इन्सान के। अइसने अभाव में तू अलादीन के जिन्न अइसन सबकी कामे आवेलS। तोहरी लंबी आयु, सुघ्घर स्वास्थ्य खातिर ईश्वर से प्रार्थना बा।\nएन. डी देहाती\nअब तरह-तरह के संत आ तरह-तरह की बात पर इ कहल जा सकेला कि जब हिन्दू समाज के अगुआ लोग में खुद फुटमत बा तs अयोध्या के हाल श्रीराम जी की ही हाथे रही। संत में कुछ....खुल्ला बाड़न, तs कुछ दाढ़ी-झोटा बाल हवें। संत के रंग, रुप, स्वभाव पर इ कहल जा सकेला-\nबुखारी का ‘बुखार’ हो गइल बा। ज्वर जब ज्यादा चढ़ि जाला तs मनई असमान्य हो जाला। ज्वर से पीडित कई लोग बउरा जालें। अइसन लोग के ‘दवाई’ के जरुरत पड़ेला। अब सवाल इ बा कि बुखारी साहब कs बुखार के उतारी? हजरतगंज कोतवाली में दर्ज एनसीआर(323,506) से उनकर कवन ‘रोआं’ टेढ़ हो जाई। गनीमत बा, बुखारी साहब आपन आपा खो के अपनी ही बिरादरी के पत्रकार मोहम्मद वहीद चिश्तीसे मारपीट कइलन। बात लखनऊ की गोमती होटल के हs। दिल्ली के जाम मस्जिद के शाही इमाम मौलाना सय्यद अहमद बुखारी के प्रेस कांन्फेस चलत रहल। ‘दास्तान-ए-अवध’ के सम्पादक मोहम्मद वहीद चिश्ती सवाल दागि दीहलें- ‘जब 1528 की खतौनीमें अयोध्या के विवादित भूमि राजा दशरथ के नाम से बा, तs आप दशरथ की बेटा राम की नाम पर जमीन काहें ना दे देत हई।‘ सवाल तीर अइसन बुखारी कि करेजा में धंसि गइल। उ संपादक के कांग्रेश कs एजेन्ट बना दिहलें। गर्दन नापे के घोषणा क s दीहलें। एकरा बाद भी करेजा ना ठंढाइल तs संपादक के दौडा-दौडा पीटलन।\nयोगी बाबा गेरुआधारी, मुंह पर करिया कपड़ा…................\nरंग की ममिला में बाबा का पसंद ह ‘गेरुआ’।\nसमूचा पूर्वांचल में येह ‘गेरुआधारी’ के समर्थक हवें। गांव-गांव केसरिया झंडा हिंदू-हिंदुत्व ही ना अन्याय की प्रतिवाद में तनेन होके खड़ा मिलेला। बाबा बोलेलें तS प्रशासन के चूल हील जाला। सम्मेलन करेलन तS जनसैलाब उमड़ जाला। गरमा-गरम भाषण देवे वाला बाबा आज मौन रहलन। मौन ही ना, मुंह पर करिया कपड़ा बांधि लिहलें। गेरुधारी की मुंह पर करिया कपड़ा देख के रोंआ खड़ा हो गइल। बाबा बाजार बंद करा सकेलन, बस रोकवा सकेलन, ट्रेन ठप्प करा सकेलन। बाबा की एगो संदेश पर उनकर सेना पूर्वांचल बंद करा दे, लेकिन बाबा आपन मुंह बंद कS लिहलन करिया कपड़ा से। दरअसल इ मौन गुस्सा रहल। बाबा के गुस्सा वाजिब बा। पूर्वी उत्तर प्रदेश में अब तक करीब पचास हजार लरिकन के जान नवकी बेमारी से चलि गइल। अंगरेजी में येह बेमारी के इंसेफेलाइट कहल जाता। कुछ लोग जापानी बोखार तS कुछ लोग मस्तिष्क ज्वर कहत हवें। नाव कुछऊ होखे इ ताड़का राक्षस अइसन लरिकन के खात जात बा। इ बेमारी ना महामारी हो गइल बा। केतने महतारिन के गोद सून हो गइल। केतने बहिनिन के भाई आपन जान गवां दिहलन। केतने बाप रोवत-बिलखत लइका लेके अइलें आ कान्हे पर लाश लाद के गइलन। लोग की दुख से बाबा का भी पीड़ा पहुंचल। ना रोक पवलें तS मुंह पर करिया कपड़ा बान्हि लिहलें।\nबाबा अपने संगी-साथी, समर्थन की साथे गोरखपुर की कमिश्नर पीके महांति से मिललें। बाबा के मांग बा कि बीआरडी मेडिकल कालेज की साथ-साथ मंडल की सजो सरकारी अस्पताल में नवकी बेमारी (इंसेफेलाइटिस) की उपचार के व्यवस्था होखे के चाहीं। बाबा के बात तS सोरहों आना ठीक बा, लेकिन हकीकत इ बा सरकारी डाक्टर सरकारी कार्य छोड़ि के प्राइवेट धंधा-पानी में लागल हवें। बाबा के दूसरका मांग बा कि गोरखपुर महानगर की साथ-साथ सजो कस्बा आ ग्रामीण क्षेत्र में साफ-सफाई होखे के चाही। बाबा! महानगर वाली ‘मैडम’ तS रउरी सथवे हई। नगर में केतना साफ-सफाई आ फागिंग होला हर नगरवासी ढंग से जानत हवे। कस्बा तS कमाए वालन की हाथ में दीया गईल बा। बजट-गटक नारायन। रहल बात गांव के तS हर गांव में सफाईकर्मी के तैनाती भइल बा। बड़ जाति वाला नौकरी के नाम पर सफाईकर्मी (भंगी) तS बनि गइले लेकिन झाड़ू उठावला में सकुचात हवें। बाबा! रउरा सड़क से लेके संसद तक येह बीमारी से बच्चन के बचावे खातिर संघर्ष करत बानी। रउरा धन्य बानीं। रउरा उ विश्वामित्र बानीं जवन ‘ताड़का वध’ करा के दम लेइब। हम गांव के निपट गवांर मनई राजा दशरथ तS ना बनि सकेलिन लेकिन अपना ‘राम-लक्षुमन’ के रउरी एह संकल्प की साथे जोड़ सकेलिन। बाबा! मुंह से करिया कपड़ा हटाई, आ आदेश देईं। हमार पुत्तर लोग शासन-प्रशासन की लापरवाह व्यवस्था की मुंह पर करिखा पोते खातिर तैयार हवें। इन्सेफेलाइटिस की मुद्दा पर सबका एक होखे के चाही, जे एक होखे के ना तइयार बा ओहू की मुंह पर करिखा लगा देइब दौड़ा के।\nPhoto of Dehati\nवोट ओटिया के सब् पटिया के.........\nउत्तर प्रदेश में पचांयत महासग्राम चलत बा। बड़ हो चाहे छोट, दूब्बर हो चाहे मोट सब लोग हाय कुरसी-हाय कुरसी करत बा। वोट ओटिया के , सबके पटिया के सब बनल बा प्रधान, प्रमुख आ जिला पंचायत अध्यक्ष। जन सेवा की नाम मेवा काटे के खातिर लोग उतर गइल बा। पढ़वइन का भी प्रधान भावनत। नोकरी ना मिली त प्रधानी कौने नोकरी से कम बा। पांच साल में कमा के लाल हो जइहन। उत्तर प्रदेश में बड़े-बड़े रथी-महारथी लोग भी अपनी कुल- परिवार की लोग के उतार देले हवें। उनकर विचार बा हम दिल्ली-लखनऊ के रीजनीति ककरी त घर परिवार के लोग काहें बेरोजगार रही। उहो लोग पद-प्रतिष्ठा, रुपया-पइसा कमाये खाये की जोगाड़ में लाग जाउ। बड़े-बड़े लोग क संतोष धाराशाही हो गईल बा। माननीय कहाये वाले लोग अपनी मेहरी, बच्चा, चच्चा, भाई-भतीजा के पंचायत चुनाव में उतार देले बाड़न। उत्तर प्रदेश के पूर्व मुख्यमंत्री स्व. बीर बहादुर सिंह के बेटा प्रदेश में वनमंत्री हवन। एतना बड़वन पद रहले के बाद भी फतेह बहादुर सिंह जिला पंचायत सदस्य के चुनाव फतह कइल चाहत हवे। उ अपनी मेहरारु साधना सिंह के चुनाव लड़ावत हवें। सदस्य हो गइल के बाद जनसेवा के क्रेज अउर बढ़ि जाऊ। वनमंत्री से वित्तमंत्री कम ना बाड़न। लाल जी वर्मा अपने मेहरारु शोभावती के अंबेडकर नगर से जिला पंचायत सदस्य के चुनाव लड़ावत हवें। जीत गइल के बाद ललकी बत्ती उनक शोभा बढ़ाई। वन आ वित्त से कम उर्जा मंत्री भी ना हवन। अपनी घर-परिवार के सजो पुर्जा के कवनो ना कवनो पद पर बइठवला में लागल हवें। रामवीर उपाध्याय अपने अपने भाई विनोद उपाध्याय के मेहरारु सरोज उपाध्याय के जिला पंचायत के चुनाव लड़वावत हवें। दूसरा भाई रामेश्वर उपाध्याय जवन ब्लाक प्रमुख रहलन फिर से बीडीसी हो गइलन निर्विरोध, मतलब बिना विरोध के। रामवीर उपाध्याय के मेहरारु खुद सांसद बाड़ी। यह प्रकार से पूरा उपाध्याय परिवार सेट बा। कुशीनगर के विधायक आ बसपा के प्रदेश अध्यक्ष आ प्रदेश के केबिनेट मंत्री श्वामी प्रसादज केहू से पीछे ना हवन। उ पूरा मौर्य वंश के स्थापना में लागल हवन। उनपर भतीजा प्रमोद मौर्य आ पतोहु पुष्प लता प्रतापगढ़ से जिला पचांयत के चुनाव लड़त हवें। मौर्य जी के विरोधी लोग कहत बा, उनकी परिवार के दर्जन भर लोग पचांयत चुनाव में बा। रिश्तेदारी-नातेदारी की लोग के जोड़ दीहल जाव त अर्द्धशतक हो जाई। अरे भाई। लोकतत्रं में सबका लड़ला के मतलब सेवा कइला के अधिकार बा। कुरसी मिलते मान-सम्मान, सरकारी धन सुलभ हो जाई। सब लागल बा वोट ओटिहवला में। चुनाव में विधायक, मनिस्टर, सांसद अइसन बड़ पद बइठल माननीय लोगल के प्रतिष्ठी लागल बा। राजतत्रं त समाप्त हो गइल लेकिन कई जगह राजघराना के राजपरिवार चुनावी महासंग्राम में उतरल हवें। कुशीनगर की बरियारपुर में एक जने कवि रहलन घरीक्षण मिश्र। उ सरगे गइलन। लेकिन पचांयत चुनाव पर जवन कविता सुना गइलन उ आज सोरहो आना सच उतरत बा—\nबेल काटि क बइर बोआई, सोचल गइल लाभ के कार।\nबड़-बड़ मनई बाथ जोड़ले, जन सेवा खातिर तैयार।।\nयह जनसेवा में मिसिरी बा, मलाई बा, दाम बा, काम बा, मान बा, सम्मान बा छोट-मोट कुरसी से सेवा कइला की बाद बड़ सेवा के रास्ता साफ हो जाला। जिला पचांयत सदस्य की पद के अदना मत समझी। इ मिनी विधायक के पद हव। आ अध्यक्ष हो गइला के बाद पूरा जिला के मालिक। ललकी बत्ती, हूटर-शूटर मुक्त। येह लिए आई पूरा मनोयोग से चुनाव लड़ी आ लड़ाई। वोट ओटिआई, सबके पटिआई, आ जीत के रउरा सभें ऊपर जाईं। -\nउपभोक्तावादी संस्कृति आ बाजारवाद की येह दुनिया में जे भ्रष्ट आचरण ना सीखी उ बउक कहाई। बच्चा ईमानदारी से परीक्षा दई त मेरिट में पिछड़ जाई। भ्रष्टाचार के गुणा-गणित वाला के देखीं कइसे छलांग लगावत, छरकत आगे बढल चल जात हवें। ई भ्रष्टाचार के ही कृपा बा कि जेकरा सलाखन की पीछे होखे के चाहीं उ सदन के सोभा बढ़ावत हवें। न्याय क मंदिर में जहां न्यायदेवता बैठल हवें ओहिजा पेशकार नाम क जीव रहले भेंट लेता, तब तारीख देता। येही से बंदा कहता- हे भ्रष्टाचार तोहार जय हो, विजय हो...।\nनेताजी की पेट में बहुत दर्द बा\nहाथ से ‘हीरामन सुग्गा’ उड़ी गइल। सुग्गा उड़ला की अफसोस में दुई दिन बर्दास्त वाली गोली खाके, मुंह पर ताला लगाके, नेताजी चुप्प रहलन। तीसरे दिन उनकर धैर्य जवाब दे गईल। नेताजी की पेट में बहुत दर्द बा। दर्द के कारण इ बा कि जवने हीरामन सुग्गा ‘मुद्दा’ बनि के नेताजी की हाथ में रहल, तबले उनकी राजनीति के खेती- बारी और दुकानदारी हरियर रहल। येही मुद्दा की बदौलत कुछ जालीदार टोपी वाला, चरखाना के लुंगी वाला, कटल-छटंल दाढी वाला भाई लोग नेताजी की साथे, मतलब समर्थन में रहत रहलें। हाईकोर्ट में एगो फैसला भइल, सुप्रीम कोर्ट में लोग जाये खतिर तैयार बा, लेकिन नेताजी की पेट में दर्द उपटि गईल बा। कहत हवें मुसलमान ‘ठगा’ गइलन।\nबात करत हई अयोध्या विवाद पर हाईकोर्ट की फैसला के। वादी-प्रतिवादी, सतवादी-गप्पावादी सब लोग फैसला के स्वागत कइल। पूरा देश एतना बड़ा फैसला की बाद अपनी भारत की एकता, अखंडता, साहस, धैर्य, संयम के प्रशंसा कइल। बहुत मर्यादित ढंग से मामला निबट गइल। कहीं कवनो विरोध ना, कहीं कवनो प्रदर्शन ना। पक्षकारन की एतराज खातीर तीन महीना के बड़वर समय दीहल गइल। जब चाहे जायं। सुप्रीम कोर्ट के दरवाजा खुलल बा। अयोध्या की हाईकोर्ट वाला फैसला पर देश के ज्ञानी-विज्ञानी, धर्मी-अधर्मी, पंडा-पुजारी, मोलबी-नमाजी केहू कमेंट ना कइल कि फैसला बाउर बा। सबकी लगे थोड़-ढेर बुद्धि बा। न्यायालय की फैसला पर ओहसे बड़वर अदालत में जाइल जा सकेला, लेकिन फैसला के ‘मुहंदेखल’ ना कहल जाला। लेकिन वाह रे नेताजी! तूं त मुल्ला-कठमुल्ला से भी आगे निकर गइल। तूं कहल कि मुसलमान ‘ठगा’ गइलें। केतना बड़वर अपराध कइल, एकर गंभीरता समझ। का न्यायालय के ‘ठग-बंटमार’ बनावला में तोहरा अचिको ‘लाज-हया’ ना लागत? येह देश के गंगा-जमुनी संस्कृति में काहें जहर घोरल चाहत हव। पूरा देश देखत बा, जानत बा, सूनत बा। अयोध्या विवाद की समाधान के पहल अब भी जारी बा। अखाड़ा परिषद के अध्यक्ष महंत ज्ञानदास आ बाबरी मस्जिद के पक्षकर हाशिम अंसारी हनुमान गढ़ी में बइठ के घंटन चर्चा कइले। अरे ए नेताजी! मुद्दई-मुद्दालय एक हो जालें त गवाह भी ना पुछालें, तोहके के पूछी? शांती बा त शांती बनल रहे द। बेवजह बयानबाजी से काहें लोग के भड़कावत हव। सबकी मुंह में जुबान बा। कुछ तूं बोलब, कुछ उ बोलिहें। फिर बाताकही बढ़ी। अमन में खलल पड़ी। रहल बात ठगइला के, त लोग खरीददारी में ठगालें। रास्ता चलत कवनो फरेबी की चक्कर में ठगालें। न्यायालय न्याय क मंदिर ह, जहां से न्याय देवता न्याय देलें। न्यायालय कवनो ‘ठगालय’ ना ह जहां लोग ठगा जाई। देश की राष्ट्रीयता, एकता, अखंडता खातिर बर्दास्त वाली गोली खाके चुप्प मारि के बइठ जा। पेट में ज्यादा दर्द होवे त हर्रे-हींग, कालानमक मिला के गुनगुना पानी से फांकि ल। वइसे भी तोहार राजनीतिक दुकानदारी डवांडोले चलल बा। देख हाथ से ‘हीरामन सुग्गा’ उड़ि गइल त कुछु दूसर मुद्दा ढूढ़। अदालत के स्वतंत्र छोड़ द। नाहीं त ‘ऊसर मरन विदेश, ताहू पर कुछ बाकी...’\nउज्जर कुरता, करिया काम! नाहक में लोगवा बदनाम\nसोमवार की सांझि बेरा गोरखपुर यूनिवर्सिटी चौराहा से पार्क रोड तक एकै चर्चा टांग ले गइलन। दु जने के अपहरण हो गइल। पंद्रह बदमाष रहलन। असलहा की बल पर उठा ले गइलन। भीड़-भाड़ वाला इलाका से अपहरण होत आ लोग टुकुर-टुकुर देखत रहे। काहें टांग अड़ाई भाई। टुच्चन-लुच्चन की चक्कर में षरीफ मनई काहें पड़ी। खैर, 100 नंबर बहुत तेजी देखवलिस। अपाची दस्ता तुरंत पहुंचल। तवले असीम अरुण के सैनिक षहर के चप्पा-चप्पा घेर लिहलन। ष्बचि के बदमाष कहां जाओगे, जाल हम हैं बिछाये...ष् टाइप के गीत गूंजे लागल।\nबहरहाल दु घंटा के बाद कैंट थाना में एगो स्कार्पियो घुसल। एगो ष्एगो भलमनईष् दु गो लइकन के पुलिस के सौंप दिहलें। कहलें कि षहर में पर्चा बांटि के सांप्रदायिक सौहार्द खराब करत रहलें। पुलिस के जब दुनों लइकन से पूछताछ शुरू कइलसि त पता चलल, ई दूनो पटरी व्यवसाई नामक संगठन के जीव हवें। अपराध इ बा कि इनकर संगठन जोगी बाबा के पुतला फूंक के प्रेस विज्ञप्ति बांटे खतिर निकरल रहलें। षहर में बाबा के लहर चलेला। दूसर केहू के कइसे चली। जे चलाई, उ पिटाई, टंगाई आ उल्टे आरोप मढ़ाई।\nलोग कहता, लोकतंत्र में पीएम से सीएम तक के पुतला रोजे फुंकात बा, एगो एमपी के फुंका गइल त का भईल। अरे भाई! इहे त भ्रम बा। एमपी के बाना बा, बाना में आस्था बा। एमपी क सेना बा, सेना में सैनिक हवें। सैनिकन के काम ह देष के सुरक्षा। अब सुरक्षा में केहु असुरक्षित हो जाव, अगवा हो जाव, टंगा जाव, पिटा जाव त ओकरा भाग्य के दोष कहल जाई। पुलिस स्कार्पियो सवार भमनई लोग पर अपहरण, मारपीट आ धमकी के मामला दर्ज क ले ले बा। आपन बतकही बंद करत इहे कहब- उज्जर कुरता, करिया काम! नाहक में लोगवा बदनाम...


हॉट गर्ल मोनालिसा के जलवा – Anjoria\nसिनेमा भोजपुरी में एह घरी हॉट गर्ल मोनालिसा के जलवा जारी बा. ‘‘कहाँ जइबा राजा नजरिया लड़ाईके’’, ‘देवरा बड़ा सतावेला’, ‘सात सहेलियाँ’, ‘हो गईनी दीवाना तोहरे प्यार में’, ‘सईयां के साथ मड़ईया में’ जइसन ब्लॉकबास्टर फिलिम दे चुकल मोनालिसा आजु भोजपुरी के सगरी नायक, निर्माता आ निर्देशकन के पहिला पसंद बन गइल बाड़ी.\nभोजपुरी में पचासन फिलिम कर चुकल मोनालिसा निर्देशक अजीत श्रीवास्तव के फिल्म ‘‘इश्क का मंजन घिसे है पिया’’ अउर बाली निर्देर्शित मनोज चौधरी निर्मित ‘‘इज्जत’’ में निरहुआ संगे नजर अइहें त चर्चित निर्माता-निर्देशक राजकुमार आर. पाण्डेय के ‘नागिन’ में मोनालिसा नया-नवेला सुपरस्टार खेसारीलाल यादव के नायिका बनल बाड़ी. सुपरस्टार पवन सिंह संगे मोनालिसा के ‘डकैत’ बॉक्स ऑफिस पर बड़ह हिट साबित भइल त पवन सिह संगे उनकर एगो अउर फिलिम निर्माता मनोज चौधरी के ‘जान लेबू का’ होखी. मोनालिसा आ पवन के ‘गंगापुत्र’ अउर ‘रंग द प्यार के रंग में’ फिलिमो रिलीज ला तइयार बा.\nएकरे अलावे मोनालिसा के ‘दबंग मोर बालमा’, ‘सईयां भईलन परदेसिया’, ‘लागल बा प्यार के बुखार’ समेत आधा दर्जन फिलिम धमाल मचावे ला तइयार बाड़ी सँ. अपना सफलता से खुश मोनालिसा चाहेली कि हमेशा अपना दर्शकन के मनोरंजन करत रहसु.


"तिलक तराजू और तलवार" के विरोध में बालेश्वर सिंह – Anjoria\nबहुचर्चित अभिनेता बालेश्वर सिंह के एह साल करीब एक दर्ज़न फिल्म आवे वाला बा. कड़ा संघर्ष आ मेहनत का बल पर मिलल एह सफलता से बालेश्वरो सिंह खूब खुश बाड़े.\nहैदर काज़मी के जल्दिए रिलीज होखे वाली फिलिम ‘कालिया’ में बतौर खलनायक बालेश्वर सिंह के किरदार के सभे तारीफ करत बा. फिल्म के संवाद लेखक मनोज पाण्डेय के कहना बा कि बालेश्वर सोचल किरदारो ले बढ़िया काम कर देखवले बाड़न.\nबालेश्चर सिंह के आवे वाली फिलिमन में ‘रूपिया के बोलबाला’, ‘हम मस्ताने’, ‘बुलंदी’, ‘गर्दा उड़ा देब’, ‘दिल ले गईल ओढ़निया वाली’ आ ‘तिलक तराजू और तलवार’. के नाम शामिल बा.


Bhojpuri Shadi Geet All Song Lyrics » Hindi Note Book\nBhojpuri Shadi Geet\nDoliya (डोलिया ) Ankush Raja – Lyrics\nJuly 1, 2021 by Govind Singh\nKhol Babua Palki Kevadiya (Arvind Akela Kallu Ji) Lyrics\nJune 22, 2021 by Ravi Shankar Prasad\nKa Likhal Ba – का लिखल बा (Gunjan Singh) Lyrics\nSeptember 6, 2020 August 23, 2020 by Arvind Maurya\nGunjan Singh और Antra Singh Priyanka का यह सुपरहिट जीजा-शाली स्पेशल गाना Aadishakti Films यूट्यूब चैनल से रिलीज़ किया गया है जिसका नाम है – का लिखल बा (Ka Likhal Ba) | इस गाना को लिखे है हरे राम मिश्रा जी जबकि म्यूजिक दिए है श्याम सुन्दर जी | निचे आप इस गाना को सुन सकते है –\nShaali Ji Sahara Karo (Arvind Akela Kallu Ji) Lyrics\nका लिखल बा – लिरिक्स\nका लिखल बाs !\nसखी घेरs दुआरी\nपूछी जा पारा पारी\nअईले चोन्हरा जीजा\nदिही जा इनके गारी\nअरे ऐ सखी !\nआवs ना !\nगरियावल जाव !\nतनी ताक लs दुवरिया\nपs का लिखल बा\nअरे तनी बाए देखिये ना !\nएतवार लिखल बा हो\nसोमार लिखल बा\nतोहरा बहिनी के सोलह गो\nभतार लिखल बा\nअरे बगल में तोहरो बहिन के नाम बा !\nपढ़ लs बढ़िया से !\nहटे भोजपुरियन के रीति आ रिवाज\nकाहे ऐ जीजा तोहरा लागता लाज\nदाए हाथ के हरी हरी चूड़िया\nसाचो लागs तारु जहर के पुड़िया\nतनी ताक लs दुअरिया\nथोड़की सा बाये देखिये !\nदोसरा के चीज पs ना लावs जीजा ढीठ\nदेह सहलाव जनि बोली बोल मीठ\nजीजा के साली में हक आधा होला हो\nगुंजन के आगे जनि बनs भोला हो\nहरेराम पढ़ी लs नजरिया से\nका लिखल बा\nतोहरा बहिन के सोलह गो\nHaradiya Kutata – हरदिया कुटाता (Ankush Raja) Lyrics\nAugust 22, 2020 August 8, 2020 by Arvind Maurya\nAnkush Raja का यह गाना उनके अपने जी ऑफिसियल यूट्यूब चैनल Ankush Raja Official से रिलीज़ किया गया है जिसका नाम है – हरदिया कुटाता (Haradiya Kutata) | इस गाना को लिखे है Garda Siyadeeh जी जबकि म्यूजिक दिए है Raushan Singh जी | निचे आप इस गाना को सुन सकते है –\nDharalu Tu Rahariya Me (Ankush Raja) Lyrics\nहरदिया कुटाता – लिरिक्स\nजान दोसरा के सेनूरा लगईबू का\nकके दूसरा से बियाह चलिए जईबू का\nचलिए जईबू का !\nऐ जान दोसरा के सेनूरा लगईबू का\nसोचते बतिया ई मन घबराता नु हो\nकाहे के हरदिया कुटाता आ मंगल गीत गवाता नु हो\nआगे माई हरदी हरदिया दुभ पातर ना\nआगे माई कवन भईया हरदी चढ़ावेले ना\nकी आगे माई कवन बाबा हरदी चढ़ावेले ना\nजुटे लागल तोहरा घरे तिलक वाला चीज हो\nवाशिंग मशीन कूलर टीवी फ्रीज हो\nवाशिंग मशीन कूलर टीवी फ्रीज\nअचके जुटे लगले काहे हित नाता नु हो\nहरी हरी बसवा कटईहs ऐ कवन पापा\nऊंचे ऊंचे मड़वा छवईहs आहो पापा\nऊंचे ऊंचे मड़वा छवईहs आहो पापा\nऊंचे ऊंचे मड़वा छवईहs\nचुपे लगवा के आपन दुवरे बारात हो\nघात करबू का तू अंकुश राजा के साथ हो\nराजा के साथ हो !\nघात करबू का तू अंकुश राजा के साथ\nतोहार देह काहे अईसे दुबराता नु हो\nऐ हो देह काहे अईसे दुबराता नु हो\nJanuary 29, 2021 July 5, 2020 by Arvind Maurya\nShaali Ji Sahara Karo Is Superhit Shaadi Special Bhojpuri Song Sung By Arvind Akela Kallu Ji & Antra Singh Priyanka. Star Cast In This Video Are Arvind Akela Kallu Ji & Anisha Pandey. This Song Is Released By Aadishakti Films Youtube Channel. It’s Written By Akhilesh Kashyap While Music Given By Shyam Sundar.\nShaali Ji Sahara Karo\nचलs सखी !\nबरात आ गईल हो !\nहs हs हs हs हs हs !\nऊँचे दुवरिया के बीचे दरवजवा हो\nअटकल मऊरिया के झोंझ ऐ लाला\nअटकल मऊरिया के झोंझ ऐ लाला !\nघोड़वा चढ़ल अईले दूल्हा आशु अ दूल्हा\nअरे ऐ भाई !\nहई जवन बालकनिया में खाड़ होके गावतिया\nई तोरे वाली नु हियs ?\nअभी तक तs वेटिंग में बा\nलेकिन आज रात भर में इनके कन्फर्म कर देब\nतs चल चल जयमाल में माल के हाल बेहाल कs दियाई एह बेरा\nचल ! चल !\nअरे हमरा अखिलेश भईया के दुगो बियाह\nहमरा मनीष भाई के ऐगहु ना\nकृपा करs !\nहs तs हम पूरा गांव के टेंडर लेले बानी ?\nहटs होने !\nतनी दे दs !\nतनी दे दs ऐ साली सहारा करs\nपगलाईल बाड़s का ?\nआ अकलेट लागेली चॉकलेट लागेली\nकिशमिश लागेली बाड़ा मीठ लागेली\nहो तनी दे दs ऐ साली सहारा करs\nतs लs हई सवरकी के ले जा\nबाक ई निमन नईखे रे !\nहs तs कईसन चाही ?\nओकाराइन लागेली फोकाराइन लागेली\nबाल खुलल बा देखे में डाईन लागेली\nएके ले जा !\nएके ले जा ऐ साली सहारा करs\nऐ चलs लोग विजय भईल बा\nविजय चलs करे सब कोई चलs\nचलs टेंट में !\nचलs चलs चल चल पूड़ी खाये चल रे\nअखिलेश भाई चलs !\nबुनिया बुनिया !\nअरे बुनिया हटाव !\nबुनिया के दुनिया खतम बा\nआ पोलाव लेब ?\nदी थोरकीया सी !\nदहियो चिन्नी दे दी तनी ?\nनेकी आ पूछ पूछ !\nहई लमका बैगन के भर्तवा दुगो दे दी ?\nअरे तोर बहिनी के हितवा\nजो अपना बहिनिये के दे दिहे\nअरे पेट तोहार भरल हs की ना ?\nऐ अखिलेश जीजा !\nजूठे पत्तल लिए जालs हो\nऐ हो ! जूठे पत्तल लिए जालs हो\nअरे कुकुरा के भके हम लबिदा चलवनी हो\nकाई कुई करत काहे जालs हो\nऐ हो ! काई कुई करत काहे जालs हो\nअरे देत बाड़ू गाली काहे सुनs ऐ सुनरको साली\nतुहि बनबू पक्का घरवाली हो\nअरे हटs होने !\nछोड़िहे मत !\nऐ हो ! तुहि बनबू पक्का घरवाली हो\nमुँह देखले बाड़s आपन ?\nअरे सखियन के साथे तू तs बनेलु बवाली हो\nमुँहवा से सोभत नईखे गाली हो\nअरे ऐ व्यास !\nअरे समियाना में नाच आईल बा भाई\nचल गर्दा कईल जाव !\nऐ चल पहिले माड़ो में चल\nमाड़ो में चल\nचल लाईन मारल जाई चल !\nअरे ऐ सोनवा हई पंडी जी के मोछ सोझ कर !\nहs हs हs हs ह !\nआ कढ़ाव एगो गाली !\nले सुन !\nआलू 10 रुपया बैगन 20 रुपया\nआ कोबिया कईसे बा ?\nअरे और सुनs !\nअरे पंडी जी के पॉकेट में मोबाईल नोकिया\nपंडी जी के पॉकेट में मोबाईल नोकिया\nरिंगटोन बाजेला हिलेला मोछिया\nअरे रिंगटोन बाजेला हिलेला मोछिया\nऐ कल्लू देखतारs नs छौड़ी का गावs तरी सन\nअरे तनी तुहु कुछ गावs लोग ना !\nऐ बाबा लेबs ?\nअरे बाबू देबs तs अटकी !\nउठा के लिह पंडी जी बइठा के लिह पंडी जी\nप प प प पंडी जी ..!\nहितवा के दीदी के अरे सुता के लिह पंडी जी\nअरे ई का लिहन ?\nइनकर तs दातो नईखे !\nबाबा बुढ़ारी के बाघ है !\nआज के रतिया बाबा जागल हो रहिह\nआज घरवा चोरिया हो जईहे\nआज घरवा चोरिया हो जईहे !\nसब रे सम्पतिया बाबा बची रे जईहे\nगउरा बेटी चोरिया हो जईहे\nगउरा बेटी चोरिया हो जईहे !\nऐ व्यास ! अरे यार हउ तोर वाली तs इमोशनल करतिया यार\nचुप रह ! चुप रह ! लोर मत फेक\nहम समझावतानी !\nलाखो करोड़ो में एक पीस हमार भईया हवे\nसही बोल रहे हो !\nदीदी तोहार करीहे ससुरा राज\nसाली चिंता छोड़s\nभईया ना हवे धोखेबाज !\nसाली चिंता छोड़s !\nसुनs मत रोवs !\nअगिला साल तs तुहु अपना दीदी के पास चली जइबू\nहम बुझनी ना !\n9 जानेलु आ6में भुलालु ?\nChala Sakhi !\nBaraat Aa Gail Ho !\nUnche Duwariya Ke Biche Darwajawa Ho\nAtkal Mauriya Ke Jhojh Ae Lala\nAtkal Mauriya Ke Jhojh Ae Lala !\nGhodwa Chadhal Aaile Dulha Aashu A Dulha\nAre Ae Bhai !\nHayi Jawan Balkaniya Me Khad Hoke Gawatiya\nE Tore Wali Nu Hiya ?\nAbhi Tak Ta Waiting Me Ba\nLekin Aaj Raat Bhar Me Inke Confirm Kar Deb\nTa Chal Chal Jaymaal Me Maal Ke Haal Ka Diyai Aeh Bera\nChal ! Chal !\nAre Hamra Akhilesh Bhaiya Ke Dugo Biyaah\nHamra Manish Bhai Ke Aegahu Na\nKripa Kara !\nHa Ta Hum Pura Gaaw Ke Tendar Lele Bani ?\nHata Hone !\nTani De Da !\nTani De Da Ae Shaali Ji Sahara Karo\nAa Akalet Lageli Chocolate Lageli\nKishmish Lageli Bada Mith Lageli\nHo Tani De Da Ae Shali Sahara Kara\nTa La Hayi Sawarki Ke Le Ja\nBaak E Niman Naikhe Re !\nHa Ta Kaisan Chahi ?\nOkarayin Lageli Fokarayin Lageli\nBaal Khulal Ba Dekhe Me Dayin Lageli\nAeke Le Ja !\nAeke Le Ja Ae Saali Sahara Kara\nAe Chala Log Vijay Bhail Ba\nVijay Chala Kare Sab Koi Chala\nChala Tent Me !\nChala Chala Chal Chal Pudi Khaye Chal Re\nAkhilesh Bhai Chala !\nBuniya Buniya !\nAre Buniya Hataw !\nBuniya Ke Duniya Khatam Ba\nAa Polaw Leb ?\nDi Thorkiya Sa !\nDahiyo Chinni De Di Tani ?\nNeki Aa Puchh Puchh !\nHayi Lamka Baigan Ke Bhartwa Dugo De Di ?\nAre Tor Bahini Ke Hitawa\nJo Aapan Bahiniye Ke De Dihe\nAre Pet Tohar Bharal Ha Ki Na ?\nAe Akhilesh Jija !\nJuthe Patal Liye Jala Ho\nAe Ho ! Juthe Patal Liye Jala Ho\nAre Kukura Ke Bhake Hum Labida Chalawani Ho\nKaayi Kuyi Karat Kaahe Jala Ho ?\nAe Ho ! Kaayi Kuyi Karat Kaahe Jala Ho\nAre Det Baadu Gaali Kaahe Suna Ae Sunarko Saali\nTuhi Banabu Pakka Gharwali Ho\nAre Hata Hone !\nChhodihe Mat !\nAe Ho ! Tuhi Banabu Pakka Gharwali Ho\nMuh Dekhale Bada Aapan ?\nAre Sakhiyan Ke Sathe Tu Ta Banelu Bawali Ho\nMuhawa Se Sobhat Naikhe Gaali Ho\nAre Ae Byas !\nAre Samiyana Me Naach Aail Ba Bhai\nChal Garda Kail Jaaw !\nAe Chal Pahile Maado Me Chal\nMaado Me Chal\nChal Line Maral Jayi Chal !\nAre Ae Sonawa Hayi Pandi Ji Ke Mochh Sojh Kar !\nAa Kadhaw Aego Gaali !\nLe Sun !\nAalu 10 Rupya Baigan 20 Rupya\nAa Kobiya Kaise Ba ?\nAre Aur Suna !\nAre Pandi Ji Pocket Me Mobile Nokia\nPandi Ji Pocket Me Mobile Nokia\nRingtone Baajela Hilela Mochhiya\nAre Ringtone Baajela Hilela Mochhiya\nAe Kallu Dekhatara Na Chhaudi Ka Gawa Tari San\nAre Tani Tuhu Kuchh Gawa Log Na !\nAe Baba Leba ?\nAre Babu Deba Ta Ataki !\nUtha Ke Liha Pandi Ji Baitha Ke Liha Pandi Ji\nPa Pa Pa Pa Pandi Ji ..!\nHitawa Ke Didi Ke Are Suta Ke Liha Pandi Ji\nAre E Ka Lihan ?\nEnkar Ta Daato Naikhe !\nBaba Budhari Ke Baagh Hai !\nAaj Ke Ratiya Baba Jagal Ho Rahiha\nAaj Gharwa Choriya Ho Jaihe\nAaj Gharwa Choriya Ho Jaihe !\nSab Re Sampatiya Baba Bachi Re Jaihe\nGaura Beti Choriya Ho Jaihe\nGaura Beti Choriya Ho Jaihe !\nAre Yaar Hau Tor Wali Ta Emotional Kara Tiya Yaar\nChup Rah ! Chup Rah ! Lor Mat Fek\nHum Samjhawa Tani\nLakho Karodo Me Ek Piece Hamaar Bhaiya Hawe\nSahi Bol Rahe Ho !\nDidi Tohar Karihe Sasura Raaj\nSaali Chinta Chhoda\nBhiya Na Hawe Dhokebaaj !\nSali Chinta Chhoda !\nSuna Mat Rowa !\nAgila Saal Ta Tuhu Apna Didi Ke Paas Chali Jaibu\nHum Bujhani Na !\n9 Janelu Aa6Me Bhulalu ?\nBarat Mein Nacheli (Khesari Lal Yadav) Lyrics\nJanuary 21, 2021 June 30, 2020 by Arvind Maurya\nBarat Mein Nacheli Is Lagan Special Bhojpuri Song Sung By Khesari Lal Yadav. It’s Released By Tips Bhojpuri Youtube Channel. The Lyrics Writer & Music Director Of This Song Is Shyam Dehati.\nBarat Mein Nacheli\nफेल भईल बा ! फेल भईल बा !\nडीजे बाजता बारात साजता\nऐ हो ! डीजे बाजता बारात साजता\nभऊजी नाचs तारी लौंडो भी फेल भईल बा\nचुवे झूला से पसीना करुवा तेल भईल बा\nदेवरा के बोलावेली खूबे कमर हिलावेली\nमुँह में पईसा धरावेली ननदो के नचावेली\nअरे पागले कs देबू का भऊजी ?\nइनके कमर आज देखs गुरदेल भईल बा\nभऊजी नाचs तारी लौंडो भी फेल हो गईल बा हो\nबड़ा सेक्सी बा साड़ी हो किनले भईया खेसारी हो\nटोकस श्याम देहाती तs देली बहिन के गारी हो\nगारी हो !\nऐ हो ! बड़ा सेक्सी बा साड़ी हो किनले भईया खेसारी हो\nसोनू छोटुवा भी बिकियो मोटुवा भी\nसाली सरहज के देखs आज मेल भईल बा\nFail Bhail Ba ! Fail Bhail Ba !\nAe Ho ! Dj Bajata Barat Sajata\nDevra Ke Bolaweli Khube Kamar Hilaweli\nAre Pagale Ka Debu Ka Bhauji ?\nBheed Lagal Ba Sabhe Pagal Ba\nBhauji Nacha Tari Laundo Bhi Fail Ho Gail Ba Ho\nBada Sexy Ba Saree Ho Kinale Bhaiya Khesari Ho\nTokas Shyam Dehati Ta Deli Bahin Ke Gari Ho\nGari Ho !\nAe Ho ! Bada Sexy Ba Saree Ho Kinale Bhaiya Khesari Ho\nSonu Chhotuwa Bhi Vikiyo Motuwa Bhi\nSali Sarhaj Ke Dekha Aaj Mail Bhail Ba


सासाराम – Page3– टटका खबर\nसासाराम नगर परिषद कार्यालय पर ताला मारल गइल\nसासाराम नगर परिषद कार्यालय पर संविदा से हटावल सफाईकर्मी शुक का दिने ताला मार दिहलें. ऊ लोग आपन संविदा के बढ़वावल चाहत बा. एह ला ऊ लोग पिछला आठ हफ्ता से हड़ताल पर बा बाकिर केहू सुनत नइखे.\nभूअर हत्याकांड के आरोपी के जमानत याचिका खारिज\nबुध का दिने भुअर सिंह हत्या कांड के अगो आरोपी के जमानत याचिका जिला जज के अदालत में खारिज कर दिहल गइल. आरोपी विजय कुमार सिंह नंदनपुर सासाराम के रहे वाला हआ ओकरा पर आरोप बा कि 29 फरवरी 12 का दिने अपना चचेरी भउजाई के डा॰ से देखलावे जात भुअर सिंह के अगवा कर


भोजपुरी में पढ़ें - दसवें में फिलिम में आ गइली रानी चटर्जी , Bhojpuri heroine rani Chatterjee is yet too hot has completed her 31 rani and music director Rajneesh Mishra are asset – News18 हिंदी\nभोजपुरी हिरोइन रानी चटर्जी अब 31साल के हो गइली.\nअब रानी एकतीस के हो गइली. हाल हीं में आपन जन्मदिन मनवली ह. लगभग दू दशक के सफ़र के बादो उनकर जलवा कायम बा वर्ना हिरोइन लोग एतना ज्यादा ना चले.\nLast Updated : November 06, 2020, 15:35 IST\nभोजपुरी सिनेमा के मॉडर्न या आधुनिक युग के पहिला सुपर-डुपर हिट फिल्म ससुरा बड़ा पइसा वाला के हिरोइन हई रानी चटर्जी. बिना कवनो हीरो के साथे जोड़ी बनवले माने बिना कवनो जोड़ीदार के आपन पहचान आ मुकाम बनावे वाली हिरोइन हई रानी चटर्जी. केतना लोग आइल आ गइल बाकिर दू दशक से भोजपुरिया पर्दा पर चमकत आ टिमटिमात रहे वाली हिरोइन हई रानी चटर्जी. चौदहे में नू आ गइली पर्दा पर. उनकर सोरहवां त फिल्म में अइला के बाद लागल. एगो इंटरव्यू में उ हमरा से कहली कि हम त दसवां में पढ़त रहनी तबे आ गइनी फिलिम में. कुछु ख़ास आवत थोड़े रहे हमरा. सुन्दरो ना रहली. त हमार संघर्ष त कई गुना बढ़ गइल त धीरे-धीरे सीखत गइनी आ खुद के निखारत गइनी.\nभोजपुरी में ये भी पढ़ें : सेनुर के महत्व: सेनुरे कारानावा हो बेटी...छोड़ेलु तू घरवाs हमार\nअब रानी एकतीस के हो गइली. हाल हीं में आपन जन्मदिन मनवली ह. लगभग दू दशक के सफ़र के बादो उनकर जलवा कायम बा वर्ना हिरोइन लोग एतना ज्यादा ना चले. चले के त अकेले रानी के नामो प फिल्म चल जाला. अकेले उनका नामो प फिलिम बनल बा. मै रानी हिम्मत वाली चाहे रानी चली ससुराल. बाकिर रानी अभी ससुराल गइल नइखीं. कुँवारे बाड़ी.\nजन्मदिन के बाद चलल त रजनीशो मिश्रा के जन्मदिन उहे बा जवन रानी चटर्जी के3नवम्बर. रजनीश मिश्रा माने मॉडर्न भोजपुरी सिनेमा के सफल संगीतकार-निर्देशक. रजनीश मिश्रा माने आपन राह खुद गढ़े वाला एगो अचीवर. कोरस गावत-गावत एक दिन अपना निर्देशन में बड़का-बडका गायक के गवावे वाला संगीतकार अउर ओकरा बाद ओहू से दू डेग आगे बढ़के भोजपुरी के खांटीपन आ बाज़ार के समझत, दूनू के ध्यान में रख के फिलिम बनावे वाला सफल निर्देशक. त रजनीश मिश्रा के भी बधाई. अब इनकर उमिर का बताईं. मरद के कमाई देखल जाला उमिर ना. शादी-शुदा बाडन. अपना काम में बाझल बाडन. फिलिम के शूटिंग खातिर मुंबई से लंदन ले धंगले बाड़े. रानी-रजनीश आधुनिक भोजपुरी सिनेमा के उपलब्धि बा लोग.\nभोजपुरी सिनेमा के मॉडर्न या आधुनिक युग\nआधुनिक भोजपुरी सिनेमा भा भोजपुरी सिनेमा के मॉडर्न या आधुनिक युग साल 2000 के बाद शुरू होता. काहेकि नब्बे के दशक में भोजपुरी सिनेमा के ई हालत हो गइल रहे कि कब फिल्म बने अउरी कब पर्दा से उतर जाये, ई पते ना चले. भोजपुरी के ओह दौर के सबसे बड़ हीरो कुणाल सिंह साल 2000 में एगो साक्षात्कार में हमरा से कहलें कि "1982 के बाद हम अकेले स्टार हीरो रहनी अउरी रउआ समझ सकिलें कि एगो अकेले हीरो कौनो फ़िल्म इंडस्ट्री के कब तक अपना कंधा पर ढ़ो सकेला." ई भी एगो फैक्टर हो सकेला भोजपुरी फ़िल्म के दूसरा चरण के समाप्त या सुस्त भइला के.\nबाकी 21वीं सदी भोजपुरी सिनेमा खातिर सौगात लेके आवे वाला रहे एकर अनुमान निर्माता-निर्देशक-वितरक मोहन जी प्रसाद लगा लेले रहलें. ऊ रवि किशन के लेके 2001 में सइयाँ हमार आ 2002 में सइयां से कर द मिलनवा हे राम बनवलें अउरी ई दुनों फ़िल्म संतोषजनक काम कइलस. ई फ़िल्म उनकर भोजपुरी में एगो दांव रहे जौन लाग गइल. फेर से भोजपुरी सिनेमा उद्योग के उदय भइल. 2004 में सुधाकर पांडेय ओह समय के लोकप्रिय भोजपुरी गायक मनोज तिवारी के लेके फ़िल्म 'ससुरा बड़ा पइसावाला' बनवलें. 14 साल के सबीहा शेख उर्फ़ रानी चटर्जी एह फिल्म के हीरोइन बनली. इ फिल्म ऑल टाइम ब्लॉकबस्टर भइल. फेर त भोजपुरी सिनेमा के भागे जाग गइल. दे दनादन फिल्म बने लागल. ससुरा बड़ा पइसावाला त बुझात रहे कि पर्दा से उतरबे ना करी. ओही समय एगो अउर फिल्म पर्दा प चढ़ल, 'पंडी जी बताईं ना बियाह कब होई'. मोहन जी प्रसाद अबकी बार रवि किशन के लेके छक्का मार देले रहनी. दक्षिण भारतीय अभिनेत्री नगमा के एंट्री भइल. लहंगा रिमोट से उठल आ भोजपुरी सिनेमा हाई टेक हो गइल. भोजपुरी सिनेमा में डिजिटल क्रांति त ओही घरी शुरू हो गइल. फिलहाल एकरे के भोजपुरी सिनेमा के मॉडर्न या आधुनिक युग कहल जाई. त फेर से हजारो कलाकार आ टेक्नीशिनन के चूल्हा में आग जरे लागल. पइसा के बारिश होखे लागल आ भोकाल त अइसन बनल कि भोजपुरी फिल्म मेड इन इण्डिया के बाद मेड इन लन्दन, मेड इन सिंगापुर आ मेड इन मॉरिशस होखे लागल आ एह में धर्मेंद्र, अमिताभ बच्चन, शत्रुघ्न सिन्हा, अजय देवगन, जूही चावला, मिथुन चक्रवर्ती, जया बच्चन जइसन हिंदी के नामी अभिनेता अभिनेत्री एंट्री मारे लगलें. एकरे के कहल जाला लहर पर लहर उठल.\nएह दौरान हिंदी के कई गो बड़ निर्माता-निर्देशक जइसे कि सुभाष घई, सायरा बानो आ राजश्री प्रोडक्शन जइसन ग्रुप भोजपुरी में फिल्‍म बनावे खातिर आगे आइल. रवि किशन आ मनोज तिवारी के अलावा भी भोजपुरी सिनेमा के आकाश में कई गो नया सितारा चमकलें. दिनेश लाल यादव निरहुआ, पवन सिंह, पंकज केसरी, विनय आनंद, कृष्णा अभिषेक, खेसारीलाल यादव, यश मिश्रा, चिंटू पाण्डेय, राकेश मिश्रा, अरविंद अकेला कल्लू, रितेश पांडेय आ हिरोइन लोग में रानी चटर्जी, नगमा, भाग्यश्री, दिव्या देसाई, पाखी हेगड़े, रिंकू घोष, मोनालिसा, श्वेता तिवारी, संगीता तिवारी, मधु शर्मा, काजल राघवानी,स्वीटी छाबड़ा, आम्रपाली दुबे, अक्षरा सिंह, स्मृति सिन्हा, अंजना सिंह, निधि झा जइसन कलाकारन के दस्तक से भोजपुरी सिनेमा तेजी से रफ्तार पकड़लस.\nसाल 2008 भोजपुरी मनोरंजन जगत खातिर काफी चर्चा में रहल. एगो लम्बा इंतजार के बाद हमार टीवी व महुआ समेत भोजपुरी के कई गो चैनल आइल. भोजपुरी फिल्म के ट्रेड मैगजीन भोजपुरी सिटी, भोजपुरी संसार, द संडे इंडियन समेत कईगो फिल्मी पत्रिका भी शुरू भइल. एही दरम्यान भोजपुरी के पहिला गायकी के रियलिटी शो भइल जौना से तीन गो गायक निकललें जे आगे चलके भोजपुरी सिनेमा के आवाज बनलें, उ तीनों नाम आलोक कुमार, प्रियंका सिंह अउरी मोहन राठौर ह. भोजपुरी सिनेमा से बड़का सितारा लोग राजनीति में गइल जे में मनोज तिवारी, रवि किशन, नगमा, कुणाल सिंह, निरहुआ, पवन सिंह बाड़ें.\nआधुनिक भोजपुरी सिनेमा जवन 2004 के बाद आपन उठान देखलस, 2014 के बाद ढ़लान भी देख रहल बा. सिंगल स्क्रीन थिएटर के घटत संख्या अउरी दर्शकन के भोजपुरी फ़िल्म खातिर बढ़त उदासीनता भोजपुरी जगत खातिर एगो बड़ चिंता के विषय बा. पिछला कुछ साल में फ़िल्म बने के रफ्तार भी कम भइल बा. हालांकि भोजपुरी में बनल फ़िल्म के एगो रफ आँकड़ा लगावल जाव त 20वीं सदी के पिछला 40 साल में लगभग 250 गो फ़िल्म बनल बा त एह आधुनिक दौर के मात्र 19 साल में 1500 से ऊपर फिल्म बनल बा. क्वांटिटी के हिसाब से त ई एगो अच्छा संकेत बा बाकिर क्वालिटी अभियो एगो बड़ सवाल बा. यूट्यूब क्रांति अउरी डिजिटल युग के आ गइला से त अब बहुत सारा सिनेमा यूट्यूब टाइप बने लागल बा जवना के अकेले कौनो कोना-खोपचा में ही बइठ के देखल जा सकेला. बाकिर एह भीड़ में सीमित बजट के बावजूद कुछ सिनेमा त अइसन जरूर बनsता जवना के लेके हमनी के कौनो भाषा के सिनेमा के आँख में आँख डाल के देख सकेनी सन. एगो बात अउर बा, डिजिटल युग के चलते फ़िल्म निर्माता अउरी प्रदर्शक लोग के नया फ्रंट खुलल लउकता. खैर देखीं ना रानी-रजनीश के बहाने हम केने बहक गइनी. एह लोग के सफ़र प बतियावे के बजाय भोजपुरी सिनेमा के इतिहास में घूसे लगनी.\nरानी के कहानी\nहाँ त बतइबे कइनी ह कि रानी चटर्जी आधुनिक फिल्मन के पहिला स्टार अभिनेत्री हई. रानी आधुनिक युग के शुरू करे वाला फिल्म ससुरा बड़ा पइसावाला के नायिका के भूमिका में रहली आ अपना पहिला फिल्म से ही स्थापित हो गइली. रानी के जन्म मुंबई में3नवम्बर1989 में भइल. उनकर असली नाम सबीहा शेख ह.\nरानी 14 साल के रहली जब ऊ 2003 में ससुरा बड़ा पइसावाला के शूटिंग शुरू कइली. ई फिल्म भी उनके संजोग से मिलल. फिल्म के निर्देशक अजय सिन्हा एगो हीरोइन के तलाश में रहलें, तब टीवी एक्टर के के गोस्वामी एगो दसवीं के छात्रा से उनके मुलाकात करवलें. इहे छात्रा आगे चलके भोजपुरी के स्टार अभिनेत्री रानी चटर्जी बनली. रानी अब तक लगभग 200 से ज्यादा फिल्म कर चुकल बाड़ी. रानी एह फिल्म के बाद मनोज तिवारी के साथे लगातार हिट पर हिट देत गइली, दामाद जी, बंधन टूटे ना आदि. 2003 में शुरू भइल रानी के सफ़र अब तक चल रहल बा आ आगे भी चली. रानी जहाँ सब बड़ स्टार के साथे काम करके हिट फिल्म देहली, उहें नवोदित कलाकारन के साथे काम करके ओह सब के इंडस्ट्री में स्थापित भी कइली. रानी आपन दिलचस्पी राजनीति में भी देखा रहल बाड़ी. आगे हो सकेला कि ऊ बाकी सुपरस्टार के जइसन सक्रिय राजनीति में उतर जास. खतरों के खिलाड़ी सीजन 10 में त नजर अइबे कइली. अब वेबसीरिज में सक्रीय हो गइल बाड़ी.\nउनकर उल्लेखनीय फिल्म बा –ससुरा बड़ा पइसावाला, बंधन टूटे ना, तोहार नइखे कवनो जोड़ तू बेजोड़ बाड़ू हो, देवरा बड़ा सतावेला, दिलजले, छैला बाबू, फूल बनल अंगार, गंगा यमुना सरस्वती, रानी चलल ससुराल, दुर्गा, मैं रानी हिम्मतवाली, छोटकी दुल्हिन आदि.\nअब बात संगीतकार-निर्देशक रजनीश मिश्रा के\nरजनीश मिश्रा भोजपुरी के सफल संगीत निर्देशक आ फिल्मकार हवें. उनके जन्म3नवंबर 1975 के बिहार के पश्चिमी चंपारण के केहुनियाँ गांव में भइल. उनका बाबूजी के संगीत में बहुत रुचि रहे त रजनीश के मन मे बचपने में ग़ज़ल, ठुमरी, दादरा आ भजन के स्पेस बने लागल. त रजनीश के पहिला गुरु उनके बाबूयेजी रहलें. ओकरा बाद ऊ नवोदय विद्यालय में पढ़े गइलें जहाँ उनके संगीत के प्रति अउर आकर्षण बढ़ल.\nमुम्बई में स्नातक के पढ़ाई करत समय रजनीश शास्त्रीय संगीत में प्रशिक्षण लेहलें. फिल्म में संगीत देबे से पहिले ऊ खुद गायक बने के चाहत रहलें बाकिर एगो फ़िल्म 'निरहुआ रिक्शावाला' के संगीत निर्देशन करे के मौका मिलल. फ़िल्म एतना कामयाब भइल कि रजनीश फेर भोजपुरी फिल्मन में अपना मित्र राजेश झा के साथ राजेश-रजनीश के जोड़ी बना के लगभग 100 से ज्यादा फिल्मन में संगीत दिहलें. रजनीश अब अपना फिल्म में गनो गावेलें. संगीत निर्देशन में सफल भइला के बाद उ फिल्म के निर्देशन में भी लागल बाड़ें. उनकर पहिला निर्देशित फिल्म 'मेहँदी लगा के रखना' साल 2017 के सबसे कामयाब फिल्म रहल. ओकरा बाद ऊ अबतक7गो फिल्म के निर्देशन कर चुकल बाड़ें.\nउनके लोकप्रिय गाना बा, तोह से मिलल जे अंखिया त बुझनी प्यार का ह, ओढ़नी के रंग पियर, मन के सावरिया, दिल भईल दीवाना तोहरा प्यार में, कवन देवता के गढ़ल सवारल आदि. उनके कुछ हिट फिल्मन में मेहंदी लगा के रखना, मैं सेहरा बांध के आऊंगा, डमरू, राजतिलक आदि बा.\n( लेखक मनोज भावुक भोजपुरी सिनेमा के इतिहासकार हैं.)\nTags: Bhojpuri Cinema, Bhojpuri films\nFIRST PUBLISHED : November 06, 2020, 15:35 IST